url: =HomeAbout UsExecutive CommitteeService Time and PlaceArticlesZOLAIBurmese NewsCONNECTFGA MyanmarFGA Australia PerthMediaVideoPhotoSermon AudioMINISTRIESYouth MinistryLive TV PARADISE KHAWL MUN NUAM KA VA PAI PAK NA (Sia Kam Hau)\nJeremiah 33:3 " Kei nong sap leh kong dawngkik ding aa, na theih ngei nai loh a ki - iim cipthu lianpi te kong gen ding hi."\nVantung ka tun' ciangin a nop daan pen, mihing ii ngaihsut na in baan zo lo zah in nuam hi. Tua sungah a tung sa gupna ngah mite ahih zongin, Vantung mite ahih zongin, Pasian min phat ziah ziah in tua takah kei zong khat in ka va kihel hi. Tua laitak in, Vantung mi 2 in hong paipih khia in tha khat thu mah in Vanthak leh Leithak hong tun' pih uh hi. Vanthak leh Leithak ka tun' uh ciangin ka khua daak leh mipeuh mah khat zong ki mu lo-in, kuamah zong tung nai lo hi. Tua munah Vantung mite tawh kham lampi tawn in ka pai khawm uh hi. Kham lampi pen bangzah dongin siangtho hiam cih leh, ih liim khawng ki mu in, te ziahziah in Vantung mite tawh ka paikhawm laitak un, Vantung miten" Hua mun aa khuapi siangtho na mu hiam" cih-in hong dong hi. Kei zong ka et leh Jerusalem khuapi thak ka mu hi. Tuno vaang taan na a lim khawng ka mu aa, nop ci mah mah in hih ih leitung ngaihsut na tawh kigen khia khin thei lo hi. Tua mun pan in, hong paipih Vantung mite 2 in hong paipih khia aa, Hell khuk lam a zuan khaa te pai na lampi gei ah hong tu sak hi.Tua khaa te bang zah dongin hehpih huai hiam cih leh, kapkawm aa, hagawi sa in, a kisawn lah hi lo, a ki kaai lah hi lo,Hell khua lamah pai-in Hell ah kia ziah ziah uh hi. Tuate pen bangzah dongin heh pih huai hiam cih pen, mii ngaihsut na in baan zo lo hi. Leitungah ih iit mah mah ih nu pen, ei muh na ah mi gilo te'n hong matsak in khau tawh hong hencip sak in ei muh na ah hong bawlsia in, tem khawng tawh hong dawt gawp leh a thuak zo aa, khi tui luang lo aa, a om zo leitung ah khat zong om lo dingin ka um hi. Tua saang a zah tampi in Hell lam zuan te hehpih huai zaw hi. Tua munah mikim in mu thei hi leh, ei hong bawlsia pen te leh hong mudah pen te nangawn a hehpih lo ding kuamah om lo ding hi. Tua mun panin, Vantung mite 2 in hong pai khiat pih leu leu in, Vantung Paradise khawl mun nuam ah ka tung kik uh hi. Vantung gam ii om zia pen Pasian vaang a taang zei zai pi sungah misiangtho te ki om zih ziah hi. Vantung a ki silh puan tepen a taang zeezaa, a leng dialdial puante ki silhhi. A tua puan te pen va lawng leng, puan kilawng kha lo-in, pumpi ki lawng kha hi. Pumpi ki lawn khak hangin pumguak tang aa om ahih na kimu lo hi.Tua pen Eden huan aa,\nVantung aa a tung sa Gupna ngah mite khaa pumpi pen dah maai, heh maai, cih bang om lo-in maai tai thei mah mah uh hi. Vantung a pumpi pen a neu a lian om lo-in, mi kheempeuh kikim mang hi. Meel zong ki bang mai-in hoih thei mah mah hi. Tua laitak in Pasian in leitung hong en sak in, hih ih om na leitung ka et suk leh, neuno khat bek pha in vom milmel hi. Tua a vom milmel sung ah a taang lit let pawl khat om aa, " Topa aw, hua a taang litlet te bang hiam " ci a ka dot leh, " Hua na muh a taang litlet te pen, Zeisu Khazih honpa leh gumpa a saang aa, Zeisu sisan hang aa, mawh mai na a ngah Pasian tate hi. " hong ci hi. Tua ahih manin Pasian tate pen a man pha mahmah a hih lam ka phawk hi. Tua khit ciangin a taanglitlet pawl khat te ii lu tungah Aaksi taang omka mu hi. Topa aw, " Hua aaksi taangte a bang cite hiam " cih aa ka dot leh " Keima a dingin bawlsiat na a thuak ka nasem mite a hi zongin, a khuk zang aa, kha mang thang ta ding thungen te ahi zongin, a neihsa te tawh ka gam aa ding na sem mite tungah aaksitaang om hi. " hong ci hi. Tua laitak in Z.B.C Labu (218) sung aa " Tawldam na inn sungah ka khan lawh ciangin na, ka lu tung aaksi taang a om diam" , tua la pen kakam pan\nTua ciangin ka et suk leu leu leh, pawl khat te vom milmel in om uh hi. Topa aw " hua vom milmel te kua hiam" cih ka dot leh\n" Gup na ngah lo mite hi." hong ci hi. Tua ciangin kei zong na sa lua kahih manin " Topa aw, hua a vom milmel te aa ding zong Zeisu si khin ta a hih manin amau kiangah gupna thu gen dingin hong nungta sak in, hong khah kik in" ci-in thu ka ngen hi. Ka thunget na Pasian in hong dawng lo hi. Tua pan leitung ka et suk leuleu leh, gupna ngah sa te lak pan pawlkhat te a ih muu mang a om ka mu hi. Gupna ngah pawl khat te in, tawlnga lo in nasem in a om te zong ka mu hi. Gupna ngah a ih mu mite ka muh ciangin ka dah pih mah mah aa, tua laitak in Vantung mi khat in bang hong gen hiam cih leh, " Gupna ngah a ih mu mite pen a ngah ding uh thaman dawi mang pa'n\nhazaa ahih manin, nasem sak lo-in khimmang hi." cih hong gen hi. Tua ahih manin, gupna ngah aa naseem lo mite Vantung a tun' ciangun a zawng pen mite hi cih ka phawk hi. Hih te khit ciangin Pasian in leitung hong en sak leu leu aa, hih ih om na leitung ka et leh zaang kuam pi khat ka mu hi.Tua zaang kuampi sungah mi tuul tampi tak dingzei zai in om uh hi. Topa aw, " Hua a ding zeizai te kua a hiam " ci aa ka dot leh, Pasian nasem hi ung a ci kheempeuh hi" hong ci hi. Topa aw, " Leitung ah nang ma nasem te tampi tak om hi lo hiam", ka cih leh, " Ka nasem tam lo hi, bang hang hiam cih leh hua na muh miteng lakah, zah ah sawm li pen ka nasem ahih lam ka thei kha kei hi. Ka nasem aa kaciap teh pen za ah sawm guk bek om hi, sawmguk te lakah sawm li te in leitung thupha bek bek ngaihsun in kha mang thang vei nawn lo hi. Sawm nih bekin kha mang thang vei lai hi." hong ci hi. Tua ahih manin Pasian nasem te aa ding thu naak nget sak mah mah ding kul hi. Pasian ciaptehloh sawm li pen gupna ngah lo aa, Pasian nasem teng hi.Tua a hih manin, amau Pasian nasem hi ing a cih hang Pasian in thei kha lo hi.Tua tak ciangin ken zong " Topa aw, nang ma na sem dingin hong khah in " ci-in a nih vei na thu ka ngen hi. Pasian in hong phal lo ahih manin " Nang na pai kik sang in hi munah om suak le cin, nang aa ding in hoih zaw ding hi. nang ma om loh hang ka nasem te om hi, ka nasem te a kizat thei kei leh zong, van tung mite sawl ding hing, Vantung mite a kizat thei kei leh zong, suangte ka kiko sakding hi" hong ci hi .Kei zong " Topa aw, Vantung mite sangin kei hong sawl\nzaw in, Vantung mi pen gupna ngah mite hi lo ahih teh Vantung mite saang, kei ki man zaw ning, Suangtum pen, ngaihsut na nei lo, hi mawk a hih teh suangtum sangin kei hongzangh zaw in" ci-in thu kangen aa, thunget ka ngah kei hi.\nTua khit phet in ka muh na kheempeuh hong mial mangin, khut tawh maih thei zah dong dingin khua mial pi-in ka mai hong daal hi. Tua khit phet in thakhat thu in khuavak hong luut in khua mialpi hong kiheem khia in ka muh thei kheempeuh khua hong vaak hi. Mual mong panin thakhat thu-in ni hong suak aa, tua ni pen taang mah mah in hong nawh pai mah mah hi. Mual ah a tum dek tak pii 3 pawl dingin hong khawl hi. Kei zong " Topa aw hih thu 3 bang deih na hiam Topa aw" ci-in ka dong hi.\n" Na muh masak khua mialpi pen Topa Zeisu leitungah a pai ma in, Pasian muh na ah leitung pen mial cip hi. Tua khit teh tua na muh khuavak pen Topa Zeisu hong suah khit ciangin Pasian muh na ah Zeisu vangin leitung taang hi." hong ci hi. " Tua khit teh tua na muh ni taang pen Khasiangtho a kibuak ni a ki pan tu ni dong tua Khasiangtho ni pen pai pai-in mual ah a tum dek tak ni na muh bangin Khasiangtho ni zong a tum dektak hi ta hi. Hehpih na hun bei ding nai ta hi." hong ci hi. Tua khit ciangin kei zong " Topa aw, nangma nasem dingin hong pai kik sak in " ci-in thum vei na thu kangen hi.\nTopa aw,. " Kha mang thang khat beek nang kiang tun' pih lo-in ka guak pai nuam kei hi. hun nai mah mah ta a hih leh na nasem dingin hong pai sak kik in" ka cih leh, ka thunget na ka ngah kei hi. Tua laitak in Vantung mite ka gei ah ding in, Pasian tawh ki mai ngat\nngah uh ahih manin, ka pumpi tungah khut nga in kamtuam bek bek tawh thu hong ngen uh hi. Tua kamtuam tawh thunget na aw ging pen, Vantung dong ah hong ging to in, Pasian leh kei ki kal ah hong ging to to hi. Vantung mite'n thei lo, ken' zong bang deih na haim thei lo hi ing. A mal ki thei lo-in a ging ka za hi.Vantung mite in thei lo-in liing lel uh hi. Hih kamtuam thunget na aw hong gin ciangin, Pasian in hong phal lo kim lai pen hong phal kikin, Vantung mite in hong puak kik in, ka pumpi sungah ka luut kik hi. Tua ciangin leitung ah a nungta kik ka hi hi. Tua ahih manin hih kamtuam pau mal pen, Pasian in thei in hih tung tawn in Pasian nasem ding in a nungta kik ka hi hi. Hih hun ( ka paikhiat leh ka tun' kik kikal ) nai 4 sung bang sawt dingin ka um hi. Tua hun sung a Pasian ii hong lah pawlkhat kong gen nuam hi. Ni khat ni ciang gupna ngah mi te thaman saan ding tawh kisai, a lim daan zong hong lak hi. Bang ci bangin hong lak hiam cih leh, Kumpi Zeisu pen a vaangliat na tokhum tungah tu in Zeisu nung lamah Vantung mite ding zih ziah in om uh hi. Zeisu mai lamah gupna ngah mi kheempeuh tu zih ziah im om uh ka mu hi. Tua lai takin Kumpi Zeisu thaman pia dingin, a vaangliat na kumpi tokhum pan hong ding khia to hi. Hong din'khit ciang thaman saang ding pa amin tawh hong sam khia in, a sap mi pa hong pai in, kumpi Zeisu gei hong tun' ciang, Zeisu vaangliat na phu zo lo a hih manin, Zeisu maiah hong tuuk suk in, Zeisu khe peek tungah a lu hong nga suk in lung dam lua a hih manin hong kap khia hi. A khitui te zong Zeisu khe tungah taak hi. Kumpi Zeisu in, " Ka tapa aw kei ading in gen theih na haksat na, bawlsiat na thuak in na hun neih kheempeuh kei aa ding in zangh na hih manin\nnangah ding thaman in vaangliat na lu khu hi", a cih khit phet in Pa Pasian kiangpan vaangliat na lukhuhong kikhak sawn in, Vantung mite khat khit khat hong ki khaak deuh deuh in, Kumpi Zeisu khut tungah hong tung ta hi. Zeisu in tua vaangliat na lukhu tawi-in, ka tapa aw, hih vaangliat na lukhu na khuk na dingin tu ma hun khat lai-in ling lukhu ka na khu hi. Na ngah ding thaman sang dingin, hong tho to-in, ci-in Zeisu in sam hi. Thaman sang ding pa pen Zeisu vaangliatna phu khia zo lo a hih manin bok cip hi. Zeisu in a ngah ding thaman pen a khut langah tawi-in, a khut lang khat tawh thaman sang ding pa kaai to hi. Thaman sang ding pa hong din khit ciangin Zeisu in a lu tungah vaangliat na lukhu hong khu sak hi. Tua lai takin Zeisu nung lamah a ding Vantung mi kheempeuh in a ging thei kheempeuh tum in, awng in, Pasian min phat in, thaman saang pa pahtawi ngeeingaai uh hi. Tua lai tak mah in Zeisu mai lamah a tu zih ziah gupna ngah mite zong, kuama sawl lo pi-in amau thu in kituak takin tha khatthu in hong ding to ngeei ngaai in, sisan manphatna la sa in, Hallelujah ci-in thaman saangpa pah tawi ngeeingaai uh hi. Hi bang daan aa thaman kipia pen,a saang lo taa dingin bang zah dong aa maimial uh hiam, bang zah dong aa zum uh hiam, cih pen ih mii ngaisut na in baan zo lo hi. A maute pen, a thaman ngah na dingin,\nleitung ah nung ta kik in gupna thu, taza haw nuam mah mah uh hi. Tua hi aa, Vantung pan in, gupna thu gen a, leitung ah kipai nuam pha mah mah ih cih ciangpen, ei, hi tak aa, a nung ta te in, ih gen mah mah ding hi, ci-in ka phawk hi. Hi bang aa hong musak Topa in min than na ngah ta hen...\nPasian in hong khah kik in ka nungta kik aa,ni thum sung pau zo lo, taang zo lo-in ka om hi.Tua hun sungah Pasian in bang hong lak hiam cihleh, mihingte bangmah a hih loh lamhong theisak hi.Bang ci bangin hong thei sak hiam cih leh, kei mah mah ka taang zo kei aa, pau nuam ta leng zong kammal khat pau khiat zawh na ding thaa ka nei kei hi.Bang zah dongin ngaihsun ka hiam cih leh, mikhat in hong hopih ciang Hawi cih aa kammal khat dawnding pen sum zathum bang tawh hong kiguai ding hi leh zong kiman ka sa kei lai hi. Tua lai takin, Pasian in bang hong gen hiam cih leh, Kam Hau aw, `" Na kam pau pau ngei te ngaihsun kik in, koi pan a ging hiam " hong ci hi. " Ken Topa thei keng " ka cih leh, maan hi, aw ging mal pen kei maa hongpiak hi, hong ci hi. Ka lungsim tawng pan ka\nHih ni thum hong cin' ni nitak lam nai 4 pawl dingin ka pumpi sung pan khat vei ka pai khia kikleuleu hi. Hih pen Pasian in misi te bang ci sih aa, haan aa kiphum te luangte bang ci om aa, piangthak te leh, piangthak lote ki lamdan na Pasian in hong lak nop man in hi bangin khat vei ka pumpi sung pan paikhia kik ka hi zaw hi. Hih hun sungah ka paikhiat daan pen, lamdang ka sak mah mah leh a sisa mi tampi tak te zong hi bang lian mah dingin ka um hi.Ka nuntak na pen, ka khe me dawn pan dam dam in hong bei in, ka diip ciang hong tungin, ka diip nuaisiah teng a si khin hi ta hi.Tua lai takin khe nei ka hih lam zong ka ki thei nawn kei hi. Tua khit ciangin ka khut me dawn pan kipan kikin ka banbul ciang hong tung-in ka khut teng si khin ta hi. Ka nuntak na pen ka diip leh ka lu kikal teng ah ka om aa, ka lu panin, ka nuntak na hong bei den den in, ka gawl ciang hong tung in, ka lu lamah kei ka om nawn kei hi. Lungtang gei tengah kei ka om aa, tua sungpan in mun khat hong ki hong khia bang khat in hong om aa, tua pan kapai khia hi. Kapai khiat khit phet lian in Vantung mite nih mah in hong dom to pah lian in, Van kim laiah hongtum' pih uh aa, Van kimlai panin ka pumpi hong en suk sak uh hi. Tua laitak in ka pumpi pen, mite muh na ah misi luang bang hi ta hi. A hih hang kei pen, si het lo in a nungta sinsen mah in vankim lai pan in ka om na pumpi ka en suk hi. Ka et sukleh ka pumpi pen gina kasa het kei aa, ka pumpi sungah luut kik aa, ka om kik ding bang ka uut kei phial hi. Bang hang hiam cih leh, tu ma diak aa, Vantung Paradise khawlmun nuam aa ka khaa pumpi tawh kikhaai lua mahmah ahih man hi. Vantung aa ka pumpi pen hih leitung daan tawh ka seh ciang pii7 bang pha dingin ka um hi. Vantung ah mite pen kigol thei in, mel zong hoih thei mah mah in, a dah maai, kah maai cih bang om lo-in kimaai tai ziahziah hi. Tua munah a om ka pumpi pen leitungaa ka om na pumpi tawh kikhaai lua mahmah ahih manin, leitung ka nuntak kik ding bang ka uut nawnkei phial hi. Tua ka et suk lai takin ka pumpi geiah a tuu mite zong ka mu hi. Amau kap hiam, kap lo a hiam , dah hiam, dah lo hiam ka thei kei hi. Ka pumpi geiah om a hih lam ka mu hi.Tua lai tak in dawi mangpa satan in ka pumpi laak sawm in ka pumpi geiah om hi. Tua ka muh ciangin kei zong Zeisu Khazih min tawh kiheem in ci-in thu ka pia hi. A hih hang a man' thu don lo hi. Satan aw, Mawsi luang na luut sawm bangin ka luang luut sawm ken. Mawsi hun leh tu hun pen kibang lo hi. Tuhun pen Zeisu min tawh na kisep hun hi aa, Khasiangtho vangliat na tawh a kikal suan hun hi, ka ci hi. Tua lai tak in Roman 8:26 sung a om bangin Khasiangtho in keima kam zangin, satan hong taai aa, tua lai tak lian mah in ka pumpi gei ah omthu-um mite in kamtuam tawh thu nangen uh aa, Khasiangtho taai\nTua khit ciangin, Vantung mite in haan ah hong paipih in, haanah mi kiphum te ii kilam dan na hong lak hi. Gupna ngah lo mite kiphum na haan pen ap kaai gawp in luisuah gawp hi. En leeng ih lung khawng hong ziing sak hi. Gupna ngah mite ki phuum na mun pen siangtho in en leng ih lung nuam mah mah hi. Ahih zongin Gupna ngah mite ki phum na pen khen nih in kikhen aa, leitung a nuntak sungin Pasian kammal bang aa nungta aa, mawh na bawl lo, a siangtho din munah a ding, mawh baanglo mite ki phuum na haan khuk tungah vantung mite nih in cing hi. Gupna ngah a, a nuntak sungin mawhna hong bawl aa, Pasian kammal bang a nungta lo, Pasian deih na bang a mang lo mite ki phuum na haan tungah dawi te'n uum ngeei ngaai in, diangziah ziah in, Pasian to na in nei uh hi. " Na\nkheempeuh a piangsak a vanglian Pasian aw, hi taak aa na tapa pen ka mi dik hi ci aa, na ciapteh mipa a dikna koi ah om hiam, tua ni, tua hun in, tua munah a bawl mawh na tua takah a gen khiat kammal, a nuntak zia te ci-in pu laak in Pasian to na in nei uh hi.Ka tapa ka tanu pen midik hi, ci kheem cin' a mawhna hi teng a om va le " ci-in Pasian to ziah ziah uh hi. Tua thu ka muh ciangin ka thaa hawm in ka dah peuh mah hi. Tua lai takin Vantungmi in bang hong gen hiam cih leh, tua zahpi in dah ken, Kumpi Zeisu in vanglet na leh minthan na tawhmeei tung tuangin hong paiciang, dawi te ii ukcipmipa luang pen ama khaa tawh hong kigawm kik in haan khuk pan hong tho khe kik ding aa,sih na aw, na zawh na koi ah om hiam, sih na aw, na guu koiah om hiam, ci-in haan khuk leh a kiim aa om dawi te samsiat in aw lianpi tawh kiko in hong tho khiading hi. Tua ciangin dawi te'n bangmah cih thei nawn lo ding hi, hong ci hi.Tua ciang kei zonglungdam huai sii ka cih lehVantung mi-in tua zahin lah lungdam huai lo hi. bang hang hiam cih lehZeisu hong pai baih leh dawi ten' Pasian a to na uh khawl baih ding, daai baih ding hi. Zeisu hong pai pak nai kei leh dawi tem' hun sawtpi la in, Pasian to to lai ding hi, bang hang hiam cih leh, gupna ngah mi khat in mawhna a bawl ciangin dawi mangpa in nuam in Pasian dah hi. Gupna ngah mi khatin dik takin a nuntak leh Pasian nuam in, ki-aang tang sakin, dawi mangpa dah in mai mial hi. Tua khit ciangin mawhna a bawl mite, khaa te Vantung ah thaman kipiak laitak in a kuun cip dingmite hi, cih hong gen hi. Tua baanah mite thaman saang in a lungdam ziah ziah lai takin, mawhna a bawl den' tua piangthak pa khaa pen khuadaak ngam lo-in kuun cip hi. A kuun na munah ama bawl mawhna pen a mit in mu a hih man in zum lua kisa in, a nung lam leh et leh zong a khua daak daak na mun kheempeuh, a et et na mun kheempeuh ah ama ii bawl mawhna kheenpeuh pen a mai ah kician takin `kilak siangahih manin na sa in kisiik peuh mah a om zong ka mu hi. Tua hi-in, Vantung mite pen nam tuamtuam a om zong ka mu hi. Pasian min a phat pawl khat om aa, a si mite khaa vantungah a puak zong pawlkhat om aa, a nungta lai mite a keem zong pawl khat om aa, gupna ngah mite luang a keem zong pawl khat om hi.Tua sungah Pasian in hong muhsak pawk khat gupna thu gen aa, khaa mang thang te a ding thungen aa, a neihsa te Pasian a ding a zang khia mite pen na sem a man lah mah mah bang in ki mu hi. Kha mang thang taa ding aa thu la ngen lo, a neihsa te Pasian aa ding a lah zangh lo, Gupna thu lah gen lo aa, a omte pen a ih mu bangin ki mu hi. Dawi mang pan' thu-um mite ngah nang ha za a hih manin\nPasian in bang hong lak lai hiam cih leh, gim na lianpi tawh kisai hong musak hi. Tua pen Hell khuk tung te sang zong, hehpih huai ka sa zaw hi. Gimna lianpi ngah aa, bang zah ta in hehpih huai hiam cih leh mite in " sih na aw, sih na aw, si nuam ing " ci aa, awng ziah ziahuh aa, pawl khat te'n gil kial lua mahmah in, khua hong daakdaak in, a huan ding om ta nawn loh a hih ciangin, a nu in a taa, hong man phei in nah, a taa a gawng hong meek lum in, hong huan aa,a taa sa a ne hi. Tua khit ciangin, a taa in, a nu hong mudah mah mah in, a nu that nuam in hong delh aa, a nu lah lau mahmah in taaitaai aa, a hih hangin, sihna in taaisanh ta a hih ciang in, pha dekdek, saat ta leh saat kha lo, a nu lah lau mahmah in taai den keei hi. Tua khit te,Vantung pan in vasa lianpi hong leeng suk in, mite uh a muuk hong ne hi. Hong kuan suk leu leu in, a gil zang tuh khia hi. Van pan gialpi hong kia suk in, a mite kha lo in nah, a kiang\n1988 Kum May kha pawl in Sia Kam Hau ii " PARADISE KHAWL MUN NUAM KA VA PAI PAK NA " cih tetti pan na laibu neu laimai 20 a pha khat S.C.L.S ( Siyin Christian Litterature Society ) pan Dr Mang Cin Pau ( Dr. Mang Pui ) leh Siama Ciang Za Dim te ii hanciam na tawh a khat veina ki hawm khia thei hi. Tua khit a sawt lo-in Rev. Kham Za Pau ( late) in tua laibu mah kawllai tawh translate bawlin hong hawm khia kik a, mitampi in ki hamphat lawhpih ciat hi.\nHih Sia Kam Hau ii tetti pan na thu a simkha mimal khatsim tungah In Biak Topa Pasian in a ki cing Thupha hong pia kim ciat ta hen...Amen.\n5 June 2011 ( Sunday ) Latest Video\t[FGATulsa]#1131# Jan 25,2015 Zomi Service (Pastor Van te) Myanmar Service 122 Views\n[FGATulsa]#1130# Jan 25,2015 LAISIANG THO SINNA (Pastor Pau Mung) Bible Study 87 Views\nView all Featured Video\t[FGATulsa]#1113#Dec 26,2014 "LAM DANG HI" 624 Views


timestamp: atn

url: =Makai hoih ih cih kua te hiam? ~ Kolbe Tuangpu :: ZOMI DAILY\nposted on 22 February 2017 at 6:05 pm Lomkholna: Article, Leadership\nIh pu ih pa te hun lai in ih pu ih pa te ki makaih zia siam cih tak na siam uh hi. A makai te makaih na siam mahmah uh aa, na ciim in, na pil mahmah uh hi. A nung zui te zong na thu mang tek mahmah uh aa, ki uk dan te nuam mahmah a hih manin nun tak nuam na sa mahmah uh hi. Hun hong ki kheel kheel ciangin ki uk na hong ki lam dang toto mawk aa, gammi te nuntak zia leh khua sak zia zong gam ki uk zia tawh ki tuak in hong ki khel to to pah hi.\nHong uk kumpi te in a mau thu ngiat tawh tha gum hatna zangin a mau deih dandan in hong uk gawp gawp mawk uh a hih manin aana (by force) nuai ah gammi te ki khang to hi. Aana nuai ah ki khang to a hih manin en zong ih nuai aa ih makaih sunsun mi te aana mah zangin ih uk suk nuam pah hi. Hih mun ah anna (by force) zang thei mi te makai siam ki ci hi.\nHih Aana tawh ki makaih na pen tu ni tu hun ciang dongin zomi makai pawl khat te in hong zang kha lai mawk uh hi. Gam ki uk na zong hong ki khel hiai hiai mah bangin ih minam ih makaih zia te zong ih laih hong kul ta hi. Makai ding te in makai hoih hih theih nading ih han ciam hong kul ta aa, ih sin hong kul ta hi. Pilna leh siam na hong khan toh ziah ziah mah bangin zomi sung ah zong mi pil mi siam ih makaih mi te lak ah zong tam pi om ta hi cih ih theih kul hi. Ei makai ih hih manin ei a pil pen a siam pen a thu thei pen hi pah hi hang cih phiuphuau pah ding hi thei lo hi. Ka nasep na khua tuam tuam te pan hih makai te hih na tak tak, kei leh kei in ka theih ngiat ka muh khiat ngiat a hihi.\nA picing makai ih hih theih nading thu pawl khat ki muam dih ni.\ni. Makai hoih ih cih te pen a tawntungin thu maan aa, ci tak den hi. Thu maan na leh citak na a nei makai te a nung zui ten it in, muang uh aa, a ma tung ah ki nga ngam pah uh hi. A thu maan lo makai khat in nung zui sawt vei nei thei lo aa, a tawp na ah a mah leh a mah nangawn zong ki muang zo nawn lo ta hi. Nung zui a nei lo mi kua mah makai ki ci ngei lo hi. Na sep na khempeuh ah thu maan in ci tak a hih manin sung leh pua nei thei lo pah hi.\nSum leh paii lam sang ah zong ci tak in thu maan a hih manin a cih bang bang a nung zui ten tha nuam tak in sem pah uh hi. Ngah na ding leh ham phat na ding te ah zong, huai ham lo, ang sung ding bek khual lo aa, a nung zui te ngah zah ding a man man in pia den hi. Ha za lo hi. Na sep ding a om ciang a nung zui te ham phat aa, ngah na ding leh ham phat na ding a om ciang a mah ki ham phat tuam deuh se cih te nei lo hi.\nA nung zui te khan toh na ding khak tan lo aa, taw sawn in pan tah zaw hi. A nung zui te a mah bang in mi muan huai a suah theih na ding deihsak in, hilh in makaih hi. leitung ah thu maan na leh cih tak na a deih lo, a lang pan kua mah om ngei lo hi. Thu maan citak mi te in pawl hau in lawm hau uh aa, mi khempeuh in it in muang uh hi. Mi pi lung sim la zo uh hi. Mi vei ngiat uh hi.\nii. Apicing makai khat in a paina ding lam pi thei aa, a tun na ding mun ki cian tak in thei khol hi. Ih tun nop na mun thei mel lo piin mi ki makaih thei lo hi. Kua man zong hong zui nuam lo ding uh hi. Ih tun nop na ih tel mahmah hangin, ih tun theih na ding lam pi ih theih kei leh cik mah hun in tua mun tung ngei lo ding ih hih manin, gam mang lel ding hi hang. Makai picing khatin ngimna tup na picing nei aa, tua mun tun theih nading lam pi tel tak leh ki cian tak in thei hi.\nTun nop na mun a tung sa mi te bek in makai sem thei hi. Theih na tawh makaih na pen a picing makai hih na tak tak a hihi. Sin kawm leh sep kawm in makaih na pen lau huai pha mahmah hi. Mit taw khat in mitaw dang khat a makaih dan tawh hong ki bang ding hi. Sin masa, thei masa in la na sin sateng na siam mahmah khit ciang bek in makaih in. Tua in makai pi cing hih na a thu pi mahmah nam khat a hihi.\niii. A picing makai khat in, a na sep na khempeuh ah, lung luut na lawpna leh kinna nei tawn tung hi. Makai khat in a na sepna khat peuh peuh tungah lung luut na, lawpna leh kin na nei kei mawk leh lawh cin tangtun na cik mah hunin nei zo ngei lo ding hi. A makai pen pen in (project)ngimna tawh nasep na khat peuh peuh tungah lung luut na leh it na lawpna hong nei kei mawk leh a nung zui te in bang ci lung luut ding aa bang ci kin mawk ding uh hiam? bang ci sep mawk ding a hi hiam?\nBang lawp na hong nei zo mawk ding uh a hi hiam? Makai khat in a makaih sep na tungtawn in nasep sil bawl na te a nung zui te sang a kin zawk, a lawp sep zawk, a lung luut sep zawk kul hi. Alung luut lo a nung zui te nangawn zong a lung luut theih nading un tha a piak den aa han thot den zaw lai hi.\niv. A picing makai khatin, a makaih mite tungah zah tak na cik mah hun in ngen ngei lo ding hi. A nung zui mi te tung ah mi zah tak dan hilh zaw ding hi. Kei hong zah tak un ci ngei lo ding aa, a gam tat na tawh a nung zui te zah tak dan ding lak ding hi. A nung a zui mi te dei dan nei loin zah tak na pia tawntung ding hi. Mi ih zah tak bawl ciang in mi te in ei hong zah tak bawl pan uh hi. Hong zah tak un ih cih cih sangin mi dang te zah tak na pia le hang mi dangte in za baih zaw uh aa mang baih zaw uh hi. Kam tawh gen gen sangin gamtat na tawh lah khiat na ngeih zaw aa ki za zaw tham tham hi.\nv. A picing makai khatin a nung zui te lung sim tel cian sitset hi. Mi pi te lung sim thei masa lo pi in makaih a siam kua mah om ngei khollo hi. A om leh Aana tawh mi a makaih te hi zaw hamtang ding hi. Aana tawh mi makaih na pen kip suak kho suak ngei lo hi. Makai picing khat in a ma kaih mi te lung sim tel masa a hih manin, a ma lung sim lam ah a kaih theih nading in a makaih mi te lungsim zol siam uh hi. A ma ngaih sut bang lian in a makaih mi te ngaih sun sak thei uh hi. Mu khol sak thei uh hi. a ngim na a sawm na mun a tun theih nadingin a mi te lung sim a ma lam ah kai zo tawn tung uh hi. Aana (by force) zat kul lo in, a mi te lungsim thu zawh zo den uh hi.\nvi. A picing makai khat in a mah leh a mah ki muan na (Self-confident) nei tawntung hi. A hoih lam leh a pha lam ding in na ngaih sun den thei hi. A mah leh amah a ki muang lo makai ih cih pen, a paina ding mun a thei cian mel lo, a lam pi ding tak pi zong a tel mel lo mi te a hi uh hi. Thei buang thei lo buang tak in, thu ih gen ciang mi cih tha dah ei leh ei nangawn in ih gen tak pi a thei mel lo ih hihi.\nIh tel mel loh thu khat a gen ding in mi pi mai ah hong ki sawl leh ih ci ling kal kal keei mawk hi. Ih ci liin kal kal na pen ei leh ei ih ki muan loh man a hihi. Ei leh ei ih ki muan loh na pen ih tel loh man leh ih thei tak mel loh man na hi gige zaw mawk hi. Ei leh ei ih ki muan theih nadingin, ih tun na ding mun ih tel sit set kul masa aa, a lam pi ding leh ih pai dan ding ih tel cian mahmah masak ding kisam hi. Tua khit tak ciang bekin ei leh ei ki muan na ih nei thei pan ding hi.\nvii. Apicing makai khatin a makaih mite tungah hehpih na leh itna nei tawntung hi. A ki sap dan uh tawh ki zui in a huh theih na mun mun ah a nung zui te huh in panpih hi. A dongtuak vat a nung zui te lak ah a om khak zen zen leh a ma ip sawk liangin a dong uh huk pih uh hi. A dah akap a nungzui te tawh dah khawm kap khawm uh aa, a nuam mi te tawh zong nuam khawm thei uh hi. It na leh hehpih na a nei lo makai tein na sep tangtun ding bek bek mah ngaih sut pi in nei a hih manun, a nungzui te/ a nasep pih mi te haksatna leh buai na tuam tuam muh sak manlo a hih manun a mau leh a makaih mi te ki kal ah, ki hal na hong piangin hong lian semsem aa, a tawpna ah tua ki hal na pen ki hal suak na hong hi thei mawk hi.\nKi kal ah ki hal na a om khak ding a picing makai te lung hi mawh mahmah uh a hih manin a om khak peuhpeuh ciang a hun lap in phop theih te phop meng meng uh aa phop theih nawn loh mun te ah lei dawh lai uh hi. A mi te a khah suah loh nading in a ki za dah kampau gamtat na te ki dawm khinkhian den uh hi. Apau ma un sawm vei bang ngaih sun masa phot uh hi.\nviii. Apicing makai khat in a mah muan huai mah mah khin ta a hih manin a nung zui a makaih mite khempeuh zong a mah bangin a muan huai ding in ngaih sun pah uh hi. Nasep na khempeuh ah a paidan ding leh a lam pi ding bek hilh ziau uh aa, a dang a cian lai khempeuh a nung zui te khut sung ah aap siang sitset lel uh hi. Thu neih na leh thu khen sat na ding khempeuh a nung zui te khut sung aap pah hi. Sum leh paai zong a ki sap na dan dan tawh ki zui in zeek theih khuan pia uh hi. A zat zah ding teng gen in aap ngam lel uh hi. A muan mite muan a bang lo a om khak leh, tua pan a ma khen sat na tawh ki zui in thu nung vai hawm pan hi. A picing makai khatin a mi te tung ah muan na kip tak in nei tawntung uh hi.\nix. A picing makai khatin tung lam pan uk suk na leh thu neih na khempeuh makai khat ii khut sung ah let cip na pen deih lo ding uh hi. Nung zui te deih na tawh ki zui in ki makaih leh ki uk na hong lung gulh zaw ding uh hi. Thu neih na a lawm te tawh a ki bangin hong nei nuam zaw ding uh hi. Sep khop neek khop liai liai mah hong bul phuh nuam ding uh hi. (Democratic leadership) Mi pi deih na tawh ki makaih na hong zang ham tang ding uh hi. ( leadership on centralization) cih ki makaih na pen a tam zaw mipi deihna hi lo a hih manin hih bang tawh makaih a siam te pen makai siam ki ci lo hi.\nHi bang makai te pawl pen Hitler of Germany, Lenin/Stalin of Ruassia, Mao ze dong of China, Beneto Mussolini of Italy, Napoleon of France, Saddam Hussein of Iraq cih a tuam tuam te a hi uh hi. Makai siam ih cih te pen Democratic lam pi tawn aa mi a makaih siam te a hi uh hi. Tua bang makai te pen, Abraham Lincoln of U.S.A, Mahatma Gandhi of India, Nelson Mandela of South Africa, Martin Luther king of USA, Aungsan suh chi of Myanmar cih te a hi uh hi. Makai tuam tuam te in makaih dan lampi tuam tuam nei uh aa, a hi zongin a nung zui te khempeuh khantoh na ding leh nop tuam na ding ngimna tawh gam leh mi te a makaih te pen A picing Makai te ki ci uh hi.\nx. A picing makai khat in dei dan na cik mah hun in nei ngei lo ding hi. Dei dan na ih neih ngei ngei leh paam paih leh gup tuam mi nei ding ih hih manin ih nung zui te khen nih in a khen suak ding hi hang. Ki khen na hong om nak leh kiam suk na man than na lam a ma nawh hiai hiai ding ih hih lam phawk tawntung ding hi hang. Kipum khat nain tha hat na hi aa ki khen khap na in tha zawm na man than na a hihi.\nHih pen theih tawn tung ding hi sam hi. Dei dan na kam mal na ngawn ma kai te in a pau khiat khak ding ki dawp huai mahmah hi. Eng pau pau na hangin zong ih nung zui te ki khah suah thei hi. Mi a kap kap mi a ko ko makai pawl khat ei lak na ngawn ah om lai mawk ih hih manin ei Zomi sung ah zong a picing makai ih hih theih nading han ciam leh sin toh beh beh ding ki sam hi.\nxi. A picing makai te lung duai tawntung uh hi. Thu sau pi aa ding ngaih sun khol uh hi. Haksat na tuamtuam hong tung mah ta leh lung tom in lung ham aa, A heh ciang pau loh ding pipi khawng pau gawp, a ki lawm lo piin gam ta khial gawp, cih te nei ngei lo uh hi. Vot dide den uh aa mai tai hiuhiau den uh hi.\nxii. A picing makai khat in “Kei” cih kam mal zang ngei lo ding aa, “Ei” cih kam mal bek hong zang ding hi. Hak satna khat peuh peuh a om ciang bang hang piang hiam ciin thu hong kan lo ding aa, bang cih leh hih haksatna pen siang sak thei ding ih hiam? Cih lam pi hong zong zaw ding uh hi.\nA picing makai hih theih nading pen kicing khin ta cih theih ngei lo hi. Sin toh toh ding leh sin beh beh ding bek kisam hi. Makai ih cih pen a neu khat tawh a ki bat hang a tak tak kan le hang tui pi mong a neih loh mah tawh hong ki bang ding hi. Khang khat in zong makai hoih te makaih siam dan tuam tuam te ki kan zo lo ding a hih manin, a hih thei ciang ciang leh zuih zawh ding ciang ciang lam pi a tung aa te tung tawn in zui le hang ih ki makaih zia te hong picing zaw sem sem ding aa, a picing minam leh a picing khantoh na tawh a khang to ding te ih hihi.\nA makai nuam ih kituh sangin makai te makaih na lampi te thu mang takin a zui zo nung zui hoih hih zawh na ding han ciam zaw ni. Zomi sung ah tu lai tak ih makai te zomi te tuan na tembaw hawl te na hih man un lung sim picing leh ngaih sutna bucing tawh lung duai takin ih tem baw nong hawl theih na ding uh leh ih ngim ih sawm na mun nong tun pih zawh na ding uh hong han ciam uh. Thu hong nget sak den hi ungh. Gen khialh gelh khialh lung kim loh na a om leh hong ngai dam un Tunnu Zogam min tawh…. “To pan zogam leh zomi te thu pha hong pia ta hen.” Lai gelh Kolbe Tuangpu (A Social worker) KMSS – Kalay\nPrevious: Tulaitak kawlgam Khuahun ~ Pu Thangboi\nNext: Malaysia, KK Airport ah Bomb cih kammal azangkha Engineer khat kiman ~ ZD


url: =Kawlgam Rohingya buaina pen Saudi leh Pakistan tetawh kizom ~ ZD :: ZOMI DAILY\nposted on 16 December 2016 at 10:11 am Lomkholna: Myanmar, News, Sawltak\nAbeisa 2016 October khasung in Rakhine State sung aom Myanmar Border Guards te akaplum tepen Rohingya Muslims Group te kici a, tuate apanpih leh akizoppih pen Saudi Arabia leh Pakistan te hi ci’n ICG kici International Crisis Group te’n genkhia cih Reuters pan kiza hi. Hih Rakhine State sung buaina hong nasiatna pen hihhangzong kici theihi.\nTuahunlai in “Myanmar Border Guards” in aom palik Policemen mi 9 kithat ahih manin, Myanmar Security Forces te’nzong Rakhine State sung siansuahna bawl uh a, Rakhine State sung buaina hongkipan ahihi.\nHih buaina hangin mi 86 bangin sihlawh cih Myanmar State Media te’n genkhia uh a, United States te’nzong Rohingya Minority te mi 27,000 bang Bangladesh gamgi lamah taikhiading ci’n ummawh uhhi.\nBelgium, Brussels aom ICG kipawlna te’n hihvai akankhiat uhciang in mawhpuak aneipen Harakah al-Yakin Group kici te hi uh cihi. ICG te’n hih ngongtat Group sungah akihel mi 4 zong Kawlgam sungah Interview bawlthei uh a, Kawlgam pualam ahzong mi 2 Interview bawlthei uhhi.\nMi ngongtat te Group pen Harakah al-Yakin ii akhiatna pen Upna tawh kalsuan cih “Faith Movement” khiatna aneikhat hi a, 2012 kumin akipan uh ahihi. A makaipipa pen Ata Ullah kici a, apianna apa pen Rohingya pemta khat ahihi. Pakistan gam, Karachi khua ah suak in, aneulai mahin Saudi Arabia gam, Makkah khua ah lal uhhi.\nAta Ullah kicipa leh Rohingya mi 20 makai in Saudi Arabia panin hongkuankhia uh a, Kawlgam Rakhine State sungah buaina hongpiangsak uh ahihi. Hih kipawlna Group te ii Headquarters pen Makkah khua ah om a, Senior Rohingya pemta mi 20 in makaih uhhi ci’n ICG te’n genkhia uhhi.\nHih Group te ii ngimna bulpi pen Kawlgam sungah Rohingya kici te aki bawlsiatna abeinading leh Myanmar Citizenship Status a ngahtheih nading uh ahihi cihthu ICG pan kizasawn hi. ZD Sawltak #zomidaily\nPrevious: Pasian tung panin theihding sinna (Lessons) ~ TK Lian\nNext: Laibu thak Tangko’na: Pil Sinna leh Hilh Pilna ~ Pau Lam Dal\nZomi le Globalization: Tulai Zomite tuahkhak thu pawlkhat ~ Rev. Lang Suan Thawn\nUSA gam ah Zolia khat in US Kumpi adawldawl te pahtawina ngah\nTulaitak DHS (Lawahka) Interview phite aki Reject tam


url: =Smartphone leh Tablets te Naupang adingin lauhuai ~ Pau Do Lian :: ZOMI DAILY\nposted on 16 November 2018 at 4:35 pm Lomkholna: News, Paudolian, Tech\nLeitung khantoh tawhkizui in smartphone, tablets, computer leh TV te khua neute ahzong kizang zota ahih manin Leitung nisuahna kitumna leh sakleh khangaa om tanau tetawh kiho na nuamtuam mahmah hi. Bektham lo in azang siam hileng eimau laptop panin Leitung University website tepanin zong pilna tampi tak kisinthei hi. Leitung thupiang ahoih leh ahoihlo zong deihdan in ih lupna khansungpan in ki-en thei hi.\nAhizongin nzherald.co.nz news in Nov 13, 2018 ni in athusuah navuah hih bangin ci hi. San Diego State University leh University of Georgia research te muhkhiatna ah naupang kumnih gual akipan “Mental Health” akhantoh laitak hi a, smartphone leh tablets te hangin naupang te khuak ahoihding zahin hoihzo loleh’ lungsim damlohna/kicinglo (mental illness) nei hi ci in khuahtakin warning pia uh hi. Tua hi a, Professor Jean Twenge genna ah siate leh nuleh pate kipawlkhawm a naupang te online, TV et, smartphone leh tablets zat hun khiapkul ding hi ci hi.\nProfessor Jean Twenge genbeh na-ah kumnih pan kumnga ciang atampen nikhat nai khat ciang TV, computer, smartphone leh tablet te zangsak ding hoih ci hi. 2016 a US gamsung survey bawlna ah kum nihpan kum sawmleh sagih te ii cidam na’ ah hih kumsung tengpen (2-17) lungsim ngaihsutna akhantoh laitak, gamtat luheek akisin laitak ahih manin screen tam etluate agamtatzia uh screen envet lote tawh kibanglo in active lozaw cihi.\nKum nga pan sawm leh sagih kikal nikhatin screen mai ah nainga ciang azang den tepen nikhat a naikhat bek a ente sangin lunghihmawh natna (anxiety) leh lungkhamna (depression) natna azah nih innei hi ci hi.\nEi akhangto panpan mite inzong ih tate smartphone, tablet khawng naukep na in neiziau ihih man in naucinglo ahihphial lehzong smartphone khawng piakei zong in akahleh zongkapsak maileng acidam na adingin hoih zaw ding hi.\nMore: Mobile Phone limzatluat naupangno te paukhia hak\n2017 December in Oxford University a research te muhna ah UK sunga om naupang te ataangpi (average) in zombie game nikhatin naithum pan nali minute 45 ciang kibawl uh hi. Hih “mental health” leh naupang tawh kisai pilna nei te in naupang te zanciangin ihmuhsuak saklo in zan ihmut akhamlo uhciang (social skills) milah ah maitang kituah a om nuamsa nawnlo hi ci hi. Pau D.Lian\nPrevious: Malaysia gamsung akikhak laibung sungah gulpi khat kimu\nNext: Cikha ah Tan 10 agualzo atamtheih nading ki hanciam ~ Bob Tuangpi


url: =Ka sum thalawhcil a, ka pa hong tangthu gen :: ZOMI DAILY\nposted on 16 June 2016 at 10:21 pm Lomkholna: News\n“Ngabengte naiah na ten leh nga nabeng dinga, sabengte naiah na omleh sa nabeng ding,” cih paunak om mah bangin, tangiat laivuampi khit ciangin sakol thum tawh Tonsim(Champhai) ah sum thalawh in ka zin hi. Ka ki thuahpih ten zudawn uh a, sakol nungzuite ngeina ahih leh ci-in keizong ka dawnpah hi. Inn ka tun ciangin zukhamsa in inntung kahihman in ka pa in diksa hetlo hi. Hong tai dinglah zukham hita kahihman in, hong tailo in tangthu khat hong gen hi.\n“Hunkhat lai in kawl papi khat leh kala papi khat in singat khawm uh hi. A sum ngahzah uh ki bangin, a zatdan uh ki banglo hi. Kawl papi pa’n voksa, bawngsa meh in bawlin zu zong dawnlai hi. Kala papi pa’n ngakeu leh mehteh mehgah ne in niangtui bek dawn hi. A sawtlo in a sum thalawhna uh pan innlam hong zuantuak uh hi.\nA kikhenzawh uh kumthum khit ciangin kawl papi pa singattem zong dingin khuapi sungah hong pai hi. Singattem kizuakna sai liankhat ah hong lut leh tuma kumthum lai a, a singatpih kala papi pa na om in lamdangsa mahmah hi. Lawm aw hih sai nanga hiam?ci in hong dot leh himah ei nidang ih singat khop lai a ,ka ngah sumte mah tawh kipan in hih sai na hong ing ei ci-in dawng hi. Kawl papi pa zong hong zum mahmah hi. Hihciang na tun nang na thusim hong gendih o lawm ci-in kala papi pa kiang a dot leh thusim cih bang om kei e,”NANG ZU LEH SA MEHBAIH LUA HI VETEH,” cihsan hi.”\nKa pa in hih tangthu hong genkhit ciangin ka lupna lam zuanding in ka nu in kaban ah hong len in ka ihmu ta hi. Hih tangthu ka pa in hong genlai in, ka pa gei ah ka ngai a, ka zukham beng tawh gamlapi a thu kigen ngaih bangin ka za hi. Ahizong in tu in ka pa gamlapi mun khat ah omin kiho thei nawnlo,kimu thei nawnlo himah leng hong genngei thute ka naizak semsem ta hi.\nPrevious: Khuahun Thum ~ Thawn Tuang\nNext: Zomi te leh Len Nupa (Buannel) ~ Pau Za Mung


url: =Maangmuhna 13 | Siantongluan\nTua laitakin tuipi sung panin ganhing khat a hong pusuak ka mu hi. Tua ganhing in ki sawm leh lutang sagih nei a, a ki sawmte tungah lukhu khat ciat om a, a lutang sagihte tungah min hoihlo khat ciat a kigelh hi.\nTua ka muh ganhing pen kamkei tawh kibang a, a khete vom khe tawh kibang a, a kam pen humpinelkai kam tawh a kibang hi. Gulpi in tua ganhing tungah ama vangliatna, ama tokhom, leh aana lianpi a pia hi.\nA lutang khat in sihna ding zahin liamma lianpi nei ngei napi-in damkik a, leitung mi khempeuh in lamdang sa-in tua ganhing a zui ngeingai uh hi.\nGulpi in tua ganhing tungah ama aana pia ahih manin mite in tua gulpi a bia uh hi. A ganhing zong bia uh a, "Hih ganhing tawh a kibang kua om a, kua in amah suzo ding ahi hiam?" ci uh hi.\nTua ganhing, kiphatsakna leh kam khelnono a pautheihna ding leh kha sawmlenih sung aana a zattheihna dingin thu kipia hi.\nTua ahih manin Pasian, ama min, a omna mun, leh vantungah a omte khempeuh samsia-in a ko gawpgawp hi.\nPasian mite simin a zawhgawp theihna ding zong kiphal hi. Minam tuamtuam, pau nam tuamtuam a zang mite khempeuh tungah uktheihna ding aana a kipia hi.\nTua ahih manin a kigo Tuuno laibu sungah a nungta ding mite min, leitung pianma pekin a kikhumna-ah a kihello leitung mi khempeuh in tua ganhing bia ding uh hi.\n"Salin a pai dingin a kisehsa mite sal mahin pai ding a, namsau-in thah dingin a kisehsate namsau mah tawh kithat ding hi. Tua ahih manin Pasian mite in upna leh thuakzawhna kisam hi," a kicihna thu, zakna ding bil a neite in za ta uh hen.\nTua ciangin leisung panin a hong pusuak ganhing adang khat ka mu hi. Tua ganhing in tuu bangin ki nih nei a, a kampau zia pen gulpi kampau tawh kibang hi.\nTua ganhing masa a omna mahah ganhing masa aana khempeuh zang a, a liamma a damsa tua ganhing masa pen leitung leh a tunga om mi khempeuh, aana tawh a biasak hi.\nTua ganhing nihna in na lamdang lianpipi bawl a, mi khempeuhte muhin van panin leitungah meikuang nangawn a kiasak thei hi.\nGanhing masa omna-ah na lamdang bawltheihna ding thu ngah ahih manin a na lamdang bawlna tawh leitungah a om mi khempeuh khem a, namsau tawh a si ding zahin a kisat liamsa hinapi a nungta lai ganhing pahtawina ding milim khat a bawlna dingun a gen hi.\nTua ganhing nihna in ganhing masa lim dingin a kibawl milim sungah a hu a muap ciangin hong pauthei a, tua milim a bialo khempeuh a thahtheihna dingin thu a ngah hi.\nTua ganhing in a lian a neu, a hau a zawng, sila leh sila a hilo, mi khempeuh in a taklam khut tung uh ahih kei leh a taltang uhah ciamtehna a neihna dingun thu a pia hi.\nTua ahih manin tua ganhing min ahih kei leh a min tangin a nambat ciamtehna a tungah a neilo mi peuhmah, vanlei vanzuakin paikhia theilo uh hi.\nHih thu-ah pilna kisam hi. Hih nambat pen 666 hi a, mihing khat min tangin a ding hi a, mipil mitei peuhpeuhte in hih ganhing nambat a cihnopna thei ding uh hi.


url: =Nii a tum ngeilo Zomi Empire :: ZOMI DAILY\nposted on 30 July 2020 at 9:31 pm Lomkholna: Nantalsuan, News, Politics\nHunkhat lai-in, British kumpigam ah niitum ngeilo, “The sun never set on the British Empire” kici liang hi. Leitung kipei ahih lam, a theilo bang hileeng, “a gamtung vuah nikhawl hi”, cih ding a hihi. A tatak inbel, a kumpi-ukna gam pen, leitung nisuahna pan, nitumnagam dong-in, zai’hi, cih a kigen nuam, na hizaw hi. Tuciang dongmah, mangkampaute gamteng’ a thahaatlo omphallo hi.\nGamdang ah, sumbawl paaibawlna masuan-in, a omna uhpan, a innteekte’uh, a mau ukna kumpigam suaksak uh aa, tua ukna-gam tampi a kigawm pen British Empire hong suak hi. Tuhunciang in, colonialgam omnawn phallo a hihhang-in, a pau-a lai un, thugen-lai mahmah a hihi.\nColony gamluite’ khantohna pen, a ukngei Colonykumpi zui-in, ki mu theipah lel hi. Colonial gam veve zong British Colony gam ahi ngei teng leh a dang’gamte, tehkaak-taak mahmah hi. Hong Kongte bang Sengam tawh teh theih ding a hilo kimlai, tu-in a hih leh, Senkumpi Colony nuai ah atungtung hita mawk hi. Khamtung Zogam zong, Britishkumpi Colony sung leh Zogam-ukpi te khutsung pan Kawlkumpi Colony sung ah, a hang tuamtuam tawh, gaalsim kulhetlo-in, kitung-ngiaumawk hi.\nTu-in zong, colonial state a thuapneu khat ih suakbeh khakloh nading-in, tumawh ommawh in, a neu alian Zomi mimal khatciat in, ih kepcing ding, kisaptuak hi. British te’n, “Be careful what you wish for” a cih mahbang-un, mailam saupi ih etkei-leh, tulian-aa deihna-ngaihsutna pen mailam aa ding, hoihkhin lothei a hihi. Thu nungzuih pen ziakaai cihna hi.\nKeihang-in khangsawn katu-katate,’ ka mipihte, bangciang suahzo ding ka hiam? ci-in, a kikawk-zawsang omlo-in, kidot ciat ding a hihi. Lampi hoihpen kan niloh-ding’ a hihi. Sum leh Pilna neilo, omkhawmlo, a kicih mahbang in, Pilna lo tawh khuasat in, inn a ki lamlam hang-in, sauvei kimanglo ding a hihi. Christian te-in, Pilna hong paina leh a ngahziading’ ki theitek hi.\nPortugal te-in, tuipitung tawn-in, leitung kiimkot masa uh hina pi’uh, Britishte leh Frenchte, hong kidem-in, a nuntaak khuasakna uh, a noptuam na ding lunggulhna-tawh, tuitungmah tawn-in, gampua hong paikhiat tak uhteh, a taang’zai zawdeuh thumuhna hongsuak hi. Vanlei-vanzuak tawh kipankhia a hi lel uh hi.\nA hizong-in, hunte hong ki heihei ciang,’kumpi ki-ukna lam, Colonygam a hong suaksak mawk uh hi. Colony pen Zomi-English Dictionary in, “ Kumpigam lian leh haat khat in gamla pi’ aa gamkhat la aa, a gaalpan aa ukna gam; Kigaal-ukna gam, a mau leh a mau a ki-uk lo, a suakta lo gam” ci-in at hi. Hih siksan hileeng, Kawlgam mualtung gamteng aa ding-inzong, Kawlkumpi pen colonial kumpi a hidih zen hi.\nA taangpi khiatna inbel Colony a kicih ciang, kipatnagam a kibang teng’, gamdang munkhat-ah, a lom-in omkhawm, teengkhawm, cihna a hihi. Gentehna in, British gam pan USA gam a lal, a lomteente British colony, USA pan France gam lal-in a lomteente’ American colony kici uh hi. Nidang in, Indian colony a kici, ih zangei hi. Sente’n bel China town peuh ci uh hi. Tua hi aa, Yangon Yuzana a kipan, mundang gamdang’ ih tunna ciat ah, a lom-aa teng’ eimite zong, Zomi colony cihding hongsuak hi.\nLeitunggam tuamtuam ih tuntunna ah, Zomi Colony te ih hita uh hi. British te bang in, leitung ki-ukna, kumpi-liatna leh paulehhaam tawh hi lo-in, vantungthu tawh a kilam, Emperor Jesu ukna, Zomi Empire ih neita hi. Nidang in, “ Kazaideih aw, valeeng in” ih ci aa, tu-hun ciang-in, tua Zomi Empire sung ah niitum ngeilo in, a nungta Pasian, ki phat tawntung hi.\nZomi te kipum khatna tawh, ih mapan’khopna hang-in, biak Pasian min, thang semsem ta hen. Nantal’suan (Covid hunsung in, leitung bup kitatsat lo aa, thungen te pahtawina tawh)\n1. Kitatsat lo thu kingen ( London pan kipan gamtuamtuam, leitungbup ah)\n2.Kazaideih aw, valeeng in (Laphuakte phawkna leh pahtawina tawh)\n3. Britania (Colonial history)\n4. Dr. Dal Lian Haokip -Zomi-English dictionary(Colony)\n5. Oxford Advanced learner’s dictionary (Colony)\nPrevious: US te nungkik sawm nawnlo\nNext: USA, Nashville pan Pa Ngo Suan Lian (Heilei, Nekgen) in hongnusia


url: =Christian Hymn te’ tangthu: Topa Aw Ka Nuntakna :: ZOMI DAILY\nposted on 2 April 2017 at 3:00 am Lomkholna: Article, Biakna, Hymn, Zamkhatkham\nTake My Life and Let It Be (I Corinthians 10:31)\nH.A. Cesar Malan (1787-1864)\nHih laphuaknu Frances R. Havergal pen “hymnody’s sweetest voice” kici a, England gam Astley, Worcestershire ah December 14, 1836 ni-in suak hi. Khat veivei “the consecration poet” (ki-apna la phuaknu) zong kici hi. Church of England pawlpi sunga minister Rev. William Henry Havergal’ tanu tumpen ahi hi. Hih siapa mahmah zong laphuahsiam church musician minthang khat ahi hi. Miss Havergal pen a pianpih siamna vaknate banah kampau lam leh music lamah limtak-a kipantah khat hi sawnsawn hi. Hebrew, Greek-a kipan tanglai kampau tuamtuamte banah Greman, French-a kipan pau nam tampi pau thei hi.\nLaibu hoih tampi zong gelh hi. Lasiam mahmah khat leh piano siam mahmah khat zong hi lai hi. Leitung nasep khatpeuh a deih hi leh ama’ pilna twh kituak-in olno tak-a a ngah ding ahi hi. Pilna sangpi aneih hangin a nuntak tawntung a Topa a um a muang mahmah khat ahi hi. Thu ngen masa lopi-in la gual khat zong gelh ngei lo kici hi. Kum 43 a phak ciangin si a, a nuntak tawntung mi siangthote’nuntak ding banga a nungta mi ahi hi.\nMiss Havergal in ama’ pilna leh siamnate Pasian’ kiang pan a hihna leh Topa in a kop ahihna thei gige a, Ama’ nasepna beka zat den ding tup-in nei hi. Pasian phatna la a hih kei nak leh leitung la dang khatpeuh sa nuam ngei lo hi. Kha mangthang mat nading, misiangthote hanthot nading cihbang a hih kei nak leh leitung zawl-la peuh sa nuam ngei lo hi. Pasian upna leh zahtaakna taktak tawh nungta tawntung ahih manin amah zah-a Pasian’ lim a langsak, amah zah-a mite’ zahtak theih ding mi haksa ding hi, ci-in kiciamteh hi.\nHibanga Pasian a it leh a zahtaak mi khat’ nuntakna panin ki-apna Christian hymn tampi a omte laka a hoihpen-a kingaihsun hih la hong luankhiat pen lamdang lo phial zawzen kik hi.\n1874 kum February kha sungin mihing sawm a omna inn khatah Miss Havergal ni nga sung leengla-in om kha hi. Tua mite lakah pawlkhat piangthak lo-in, a piangthak sunsun zong lungdam thei mel lo khat-in om uh hi, cih mu hi. Ama’ ciah ma-in ama’n Topa a theih bangin tua mite in zong thei-in, ama’ lungdam bangin amau zong a lungdam ding uh lunggulh mahmah hi. Tua banga a pian theih nadingin thu nakpi-in ngen-a, Pasian in zong a thungetna dawng lian hi. A ciahkhiat ding zan nitakin tua mihing 10 te lakah a piangthak lote piangthak uh a, a piangthaksate zong lungdam kipaakin om uh hi. Amah zong lungdam lua mahmah-in ihmu thei lo a, tua zanin hih la phuak-a, a tawpna ah, “Nang aa bek hi khin den ning” ci-in khum ngeu hi.\nA thungetna, “Ka sum ka paii tang khin in, Neukha beek ong it kei ning” a cih pen a cih mawkmawk hi peuhmah lo hi. 1878 kum August kha-in a lawmte khat lai khak-a, “Topa in kal suanna neuno dangkhat hong laka, lungdam takin ka kalsuan hi. ‘Ka sum ka paii tang khin in, Neukha beek hong it kei ning’ ka cih pen tu-in ka neih vangil kizepna manpha khempeuh Church Missionary House ah ka piakna tawh ka tangtun khin hi. Ka suangmanpha bung sungah kumpipa tanu khat kizepkhop nading zah suangmanpha a dimin om-a, a vekpi-in mal 50 val pha hi. Tua van manphate tua zah-a lian lungdamna tawh a piakhia ngei dingin ka kingaihsun kei hi” ci-in gen zen hi.\nEngland gamah Frances Havergal in Pasian phatna la ngaih tampi a phuah laitakin America gamah mit khua mu lo laphuaksiam Fanny Crosby in zong langaih tampi mah phuakin la dawng tampi tawh thu ummite’ nuntakna ah thupha tampi ngahsak hi. Amau tegel khatvei beek a kimuh ngei loh uh hangin khat leh khat thupi kisa tuak mahmah uh hi, kici hi.\nA kum 42 a phak ciangin a siavuanpa in a a cidamna ginasa nawn het lo a, sawtpi nungta lo ding cih gen hi. Miss Havergal in, “Kei a pai takpi ding maw, a takpi dingin um ngam kei phial ingh, nuam lua ingh” ci hiauzen hi. A lupna khekhuantaw ah a muh dentheih nading munkhat ah, “Ama’ Tapa Zeisu Khazih sisan in i mawhna khempeuh hong sawpsiang hi” ci-in gelha suang den hi.\nHih la a aw a phuak Cesar Malan bel Switzerland gama the State Reformed Church ah ordained pastor khat ahi hi. Tua pawlpi a khanglawh loh luatna leh kha thu peuhmah a ngeina neih lua a, a awlmawh loh luatnate uanggen-in thuhilhna-in nei den ahih manin pawlpi pan kitawpsak hi. Tua hun-a kipan Switzerland gamah evangelical upna a khan nadingin nakpi-in hanciam hi. France, Belgium leh Great Britain gamte ah zin kawikawi-in lungdamna thu gen kawikawi hi.\nLamal leh la-aw dawng 1000 val bang a phuah hangin “Hendon” kici hih la-aw a phuahna tawh minthang deuh hi. England gam London khuapi a St. Paul’s Cathedral pan nisuahna leilu lam a gamla khol lo mun khat-a om maul min khat kitamsak hi leh kilawm hi. Tua la-aw pen 1841 kum a Lowell Mason in a khet American labu sung khat-ah kihel hi.\nPrevious: Indonesia gamsung ah mencim in mi 17 mangthangcip ~ ZD\nNext: Vondeih Kep Ding – 104 (Dimno’ Pa)\nKawlte Pasian lim Ear Phone bulhsak in Advertisement abawl sainei te kiman\nMinam Itna-in Namdang Huatna Hilo ~ Pu Zokhai\nCidam na ~ 4\nMihingsa a kine takpi mah hiam?\nZYA Weekly News :: 07 November 2014\nMinam Khat I Hih Buang Leh ~ Hau Za Cin\nKhantoh nadingin kikhelna ~ Khup Lian Thang


url: =Rev.Dr. JM.Paupu tawh Holimna - TUNGZANG NEWS\nRev.Dr. JM.Paupu tawh Holimna\n[Zomi International Network (ZONET) in Zomi sunga Pasian mizat mahmah Rev. Dr. J. M. Ngul Khan Pau tawh holimna nei hi. Dr. Pau pen tulaitakin USA gamsung Colorado Springs, Colorado ah Development Associates International (DAI) te saina nuaiah research hih leh sabbatical zangin om uh hi. - By Suanpi, ZONET )\nZONET: Nang leh na innkuante (zi leh tate) thu a tom in na hong gen thei diam?\nDr. Pau: Kei ka pianna Murlen khua, Mizoram hi. Ka pa Thuam Za Gin, Murlen Presbyterian Pawlpi ah upa ordained ngah masa pen leh, ka nu Niang Za Go, zong Numei kikhop a pan leh makai masate laka khat hi. Manipur gam ka tun ciangun Tuiphum pawlpi ah ka khangkhia hi. Pianpih sanggam numei thum leh pasal khat nei ing. Ka zi Lucy Engjadim tawh December 19, 1986 in Pasian min tawh pumkhat suak ung. Topa hehpihna tawh tapa nih Daniel Gin Sian Mung, tulaitak Master of Social Work, Mumbai, India leh Toshi Thang Lian Mang, 12th Grade, Air Academy, Colorado Springs nei ung.\nZONET: Leitung pilna lam ah siamsinna koi mun tengah na nei ngei a?\nDr. Pau: Leitung siamsinna lamah Bachelor of Arts, Manipur University nuai ah 1981 kumin zo ing. Tua ciangin Bachelor of Divinity, Union Biblical Seminary, Pune ah 1985 in ka zo a, The Bible Land: Past and Present, St. George College, Jerusalem ah 1990 kha thum sung ka kah hi. Westerrn Seminary, Portland, Oregon pan 1995 kumin Doctor of Missiology ka zo hi. Eastern Mennonite University, Virginia ah 1999 kum in “Conflict Resolution and Peace Building” ka sin hi. Development Associates International-te saina nuaiah MA in Organizational Management and Leadership ka dam leh kum 2011 March kha pawlin ka zo ding hi.\nZONET: Pasian thu sungah pianthakna na ngahna leh Pasian ading na kipiakna thu a tom in na hong gen thei diam?\nDr. Pau: Pasian lunggulhna ka neih hangin Ama sungah nuntakna ka neih taktak pen August 1974 hi. Tua ni a kipanin nunglam en nawn loin tawntung nuntakna hong piapa zuih ding ka hanciam hi. Pianthak ciang bek ah om loin Jesu nungzui muanhuai hih ding leh ka hih theihna bangbangin Ama adingin teci pang dingin ka khensat hi.\nZONET: Na pianthak khit teh Pasian na sep kipan pah maw?\nDr. Pau: Ka pianthak khit Pasian nasep ka ut mahmah hangin hunbit in sep ding ka ngaihsun ngam kei hi. Kei zenzen Pasian thugen lah siam lo, mi mai a din ding ka ngaihsut ciangin kei hih theih dingin ka mu kei hi. Ahi zongin 1975 kumin lai Tan 10 ka zawh khit ciangin ni khat ka pa kiangah, “Pa, I innsung nuntakna ka et ciangin kumpi’ na sem leng hoihzaw dingin ka mu hi. Ahi zongin ka lungsim sungah Pasian nasep nopna ka nei hi,” ka cih leh, “Na pian ni in Pasian kiangah, “Topa aw, hih ka tapa cidam ludam in hong khantoh leh nangma nasem dingin kong pia hi,” ka ci khin hi,” ci-in hong dawng hi. Tua panin keima hihtheih bangbangin pastorte khawng zui-in Topa nasep tua panin ka kisin hi. 1980 tak ciangin hunbit-a sep ding bekbek ka lungsimah kum khat sung tawntung om den ahih manin 1981 January kha a kipanin hunbit-a sem dingin ka kipia khia hi.\nZONET: Lai Siangtho sang na kah ma in Pasian nasep kipan khin ve cin, Pasian nasep nadingin Lai Siangtho sin mah kisam na sa pen hiam? Bang hang?\nDr. Pau: Thugen a ka kipat zawh kum li sung bang Lai Siangtho sinna ka nei nai kei hi. Tua hun lai-in Pasian hehpihna tawh Lai Siangtho nisim a ngaihsut ngiungeuna ka zang tawntung hi. Tuate tawh kizui-in laibu hoih nono tampi ka sim hi. Laibu hoih ka muh ciangin sim nopna, theih nopna tawh ka kidim hi. Ahih hangin Lai Siangtho sin ding kisapna om cih ka lungsim sungah ka nei den hi. A hangin, leitung cidamna lamah siavuante’n kum nga kum guk sung bang kisinna nei uh ahih leh tawntung nuntakna thu nasem dingte bangzah takin kisin kisam hiam cih ka ngaihsun hi. Khatvei thukizakna saite’n Dr. Billy Graham kiangah, “Kum thum bekbek dam ding hi leteh bang nasem ding hiam?” ci-in dong uh hi. Ama’n, “Kum nih sung Lai Siangtho ka sin ding a, kum khat sung thugenna ka nei ding hi,” ci hi. Tua hangin Lai Siangtho sin mah thupi kasa hi.\nZONET: Lai Siangtho sinna koi mun tengah nei ngei na hiam?\nDr. Pau: Union Biblical Seminary, Pune, India ah Bachelor of Divinity ka zo a, St. George’s College, Jerusalem, Israel ah “Bible Land: Past and Present” leh Western Seminary, Portland, Oregon, USA ah Doctor of Missiology ka zo hi. Tua lo “short-term” kahna mun tampi ah ka nei kha hi, tuate gen kei phot ni.\nZONET: Council of Baptist Churches in North East India (CBCNEI) ah General Secretary pen term nih (Kum 10) sung na sep theihna ding kalbi (step) leh CBCNEI thu a tom in na hong gen thei diam?\nDr. Pau: CBCNEI pawlpi sungah tuiphumsa tulza sawm (one million) sangin tamzaw hi. Pasian huhna tawh mipil misiam kicing mahmah hi. Lai Siangtho Sanginn kua nei a, zato innpi zong nga kinei hi. College kah ding sangnaupangte omna hostel thum kinei hi. Laibu zuakna guk kinei in, Convention guk leh Association za khat leh khua sungah pawlpi tul guk leh za thum bang om hi. Tua zah-a lian pawlpi ah kei zenzen in General Secretary ka sep ding ka ngaihsun ngei kei hi. Kong khankhiatna innsung leh ka pawlpi Chin Baptist Association adingin zong tua bang pawl lutang hihtheihna ding om vetlo hi. CBCNEI nuai a pawlpi khat CBA pawlpi mi ka hih man leh Shillong ah kum sawm sung College leh University sangnaupangte pastor (Students’ Chaplain) ka sep ngei manin CBCNEI ah General Secretary sepna ngahthei hi ding hi ciin hong ciamteh pawl om hi. A tomin gen ding hileng, Pasian khut mahmah in hong laptoh ka hi hi. Hong teelpa in sep theihna ding siamna leh pilna a hun lapin hong pia hi.\nZONET: Council of Baptist Churches in North East India (CBCNEI) ah na sep sungin na matutna lian pen leh haksatna lian pen nong gen thei diam?\nDr. Pau: 1999-2009 sung General Secretary ka sep sungin, matutna lian tampi sung panin tom khat kong pulak hi:\nl 1999 kum a kipan American Baptist Churches panin khasum ding la nawn loin komau khe tawh dingin sum leh pai nget sangin piakhia zo-in Topa in hong koih hi.\nl Bodo leh Santal (Assam) minamte kidona, Zomi leh Kuki (Lamka kiim a unau kitel khialhna), Hmar and Dimasa (Assam), Karbi leh Kuki (Assam) hih buainate ah kilemna ding hanciamin Pawlpi dangte tawh nasepna kilawhcing hi. Kilemna annkuang uum khawmin tuni dong teng khawm thei ciat uh hi.\nl Missionary Training kum simin kinei thei a, mi tampi mah hih thusinna panin phattuamna ngah uh hi. Missionary a kuan khia tampi a om bangin pawlpi tuamtuam panin Mission Secretary tampi mah hong kihel thei uh hi.\nl CBCNEI Pawlpi, Pasian huhna tawh “evangelical” kipawlna Asia gam a kipan leitung bup dongah kihelna kinei hi.\nl 2007 Assam kumpi in CBCNEI phualpi hong laksak sawm uh a, lai hong pia uh hi. Ko zong a thu Sonia Gandhi, Congress President kiang dong ka tun uh hi. Ama hong deihsakna hangin Assam kumpi in hong lai piak uh dok kik hi.\nZONET: Na zi (Siama Dimnu) tawh na ki laikhak te uh Christian lawm zonzia dingin hoih mahmah cih ka za uh a, khangnote sim theih dingin suah khiat na sawm hia? Bang hanga hoih kici a hiam?\nDr. Pau: Ko nupa nungak tangval lai laikhakte kepna file khat ka nei uh hi. Ka kingaih tung uh a kipan ka kiten dong uh lai kikhakte tua sungah om hi. Khangnote’ simtheih dingin laibu a bawl ding ka ngaihsun uh hi. Ki-itna siangtho, Pasian zahtak kawma ki-itna leh leitung in ki-itna a cih (ahih hangin siatna hong tun thei) ki-itna kitel khial tawntung hi. Pulpit panin i khangnote adingin ki-itna siangtho thu kigen ngeilo hi. Ki-itna siangtho leh limci Pasian kiang pan hi.\nZONET: Pasian nasem Zomi sung pan a mazang pente sungah kihel na hi a, leitungbup huam a Pasian nasepna ah na kihel khaknate na hong gen thei diam?\nDr. Pau: 2002 kumin Manila ah Asian Baptist Congress a 6-veina ah Bible Study hun ka makaih hi. Tua ciangin 2004 kum in Swanick, England ah Baptist World Alliance te makaihna nuaiah “Baptist Mission in the 21st Century” thusinna ah “Mission to the Poor and the Marginalized” cih paper ka present hi. Tua tawh kizomin 2005 in Birmingham ah Baptist World Alliance kum za cin pawi ah Bible Study hun khat ka zang leuleu hi. American Baptist World Mission Conference, Green Lake, Wisconsin ah 2004 kum in Nipini zing thugenna hun ka zang hi. 1999, 2000, 2002 kumte ah zong “Mission Workshop” ah thusinsakna ka nei hi. Lausanne Congress a thumveina 2010 Cape Town ah “Men and Women: A Powerful Team to Complete the Great Commision” cih thulu gen dingin kei zong hun hong kipia hinapi, ka damloh manin gen theiloin, ka paper gelhsa kipia hi.\nZONET: Kawlgam Chin State sunga om eimite’n “Chin” a deihloh laitak un India gam-a om eimite in “Chin” na bullet mahmah uh a, Chin Baptist Association (CBA) leh “Chin” min tawh sangnaupang kipawlna a kipan kipawlna tuamtuam na neih pen uh bangci na mu a? Kampau kibang minam khat sungah kipumkhat nading khaktan na sa hia?\nDr. Pau: India gam lama Chin zangte zong Zomi cih deih vive mah hi. A taktakin ci leng i minam min ding kician i neih loh manin saisa bangin min tuamtuam tawh i kikhen hi. I minam min dingin hih mah hizaw, hih hikei-zaw cih tawh i kidiah toto lai hi. Kei ngaihsutna ah a min mahmah thupi bawlzaw ding maw ahih kei leh a mipite thupi bawlzaw ding? Kei deih pen mite’n hong deihpih loh manin lang bawl ding maw ahih kei leh i kituah pah loh hangin kipawl toto ni, cih ding? A min sangin a mipi thupizaw a, kei deihna sangin i kituah theihna thupizaw hi. Ko Chin Baptist Association pawl mite zong Zomi khantohna dingah a hanciam mahmah pawl mite ka hi uh hi. Pawlpi hih min tawh na kipan ahih manin kizang toto lai hi. Hoih kei, kilo khial hang ka cih ciat mateng uh hih min mah tawh ka paitoh phot uh hoih ding hi. Nidang ciangin Zomi Baptist Association ka kicih hun uh hong om kha ding hi.\nHih ka gen ciangin i min kilawhna a hun tawh kizuiin kikhek toto hi ka cih nopna hi. Zomite nation building ciang kitung nai loin tribe building ah kibual lai hileh kilawm kasa hi. Minam picingte lungsim i neih hun hong tun ciangin gen kul loin min khat tawh i kipawlkhop hun hong om ding hi. Tua hun hong tun mateng kimudah kei ni, ki-it kingaiin kalsuan khawm ni.\nZONET: Zomite pen kipawlkhop ‘siam’ na sa na; a hih kei leh kipawlkhop ‘siamlo’ na sa a? Ki pawlkhop siam leh siamlo na sakna a hang bang a?\nDr. Pau: Zomite kipawlkhop siam hileng hihciang bek kitung pan lo ding hi. Atangpi-in kipawlkhop i siam hun pen: midang tawh i kibuai hun, midangte muhdah ding i neihkhop hun, ciziathuai tuahsiatna i tuah hun ciangin i pangkhawm thei pan hi. Hun nuam leh thunuam ah sepkhop pankhop (i siam ding zah in) kisiam lo hi. I lungsim tangzai nailo, kei makaihna ahih kei leh langpan ding cih lungsim in hong khen toto hi in ka thei hi. Khristian i suah zawh kipumkhatna sangin kikhenna tamzaw leuleu hi. A hoihna tampi a om hangin a hoih lohna mah zong tampi om hi. India leh Kawlgam Zomite’ Jesu min suangin unau kikhawl khawm ding kimlai i kikhen ziahziah uh hi. Jesu min tawh ngaihloh ding huailoh ding i neih laiteng Jesu lungsim kinei dingin ka um kei hi.\nZONET: Tulai tak gamdang tung Zomite’n minam hihna i kepcing theihna dingin Zomite sungah bang na sem leng na deih a?\nDr. Pau: Zomite kikhopna khempeuh ah Zolai sinna kinei in, Zomi inn khempeuh ah Zokam mah pau tangtang leng. I tate min i phuah ciangin midangte khualna in Mikang min peuh pia loin Zomin mah kipia hamtang leng hoih ding hi. Israelte’n kum tulnih sung khawng nam dang pau dang kawmkalah a nuntak hangun amau minam hihna a mansuah loh bangun Zomite’n i ngeina, i pau, i lai, leh i biakna mansuah kei ni. Kolkata (Calcutta) ah Sente hong om zawh uh kum za nih (200 years) pha zo hi. Ahi zongin tuni dongin a pi a pu uh tawh amau lai leh pau tawh kiho thei lai uh hi. I pau leh i lai, i ngeina thupi i sak kei leh kuamah in hong zahtaksak, zuihsak lo ding hi.\nZONET: Zomi bup huam in minam ading kisam na sak pen bangte hiam?\nDr. Pau: A pillote pilna lampi lak ni. A haite leh a zawngte simmawh kei ni. A lungkia mite hansuah ni. Nahoih sem nuamte thapia ni. Lamkhialte itna tawh sam kik ni. I kisap mahmah hi a ka theih bel i mi i sa tamzekta hang ei cih i kitheih ciang midang simmawhna i neih pahpah pen hi; kheel ta ni. Sum tawmkhat neih ciangin – i kampau kidawm ni. Tawm khat theihna i neih ciangin – a theipen kisa kei ni. Gamdang khuapi lianpipi ah i teng zongin i lungsim khuata ngaihsutna i kheel kei leh phatuamlo, gamdang i tun, khuapi I teen phattuampihlo i hi ding hi.\nMi na huh zawh kei leh amau siatna ding bawl kei in. Mi na gensiat sangin amau hoihna khat peuhpeuh genzaw in. Na omna peuh ah Pasian tawh nungta leteh mi hampha na hi veve ding hi. Laigelh mite pahtawi ni. Lasa mite lamto ni. Siamna khat nei peuhpeuh thapia ni. Zomi leh Ngeina kemin zuun ni. Pasian laptoh theih dingin nungta ciat ni.\nZONET: Tu-ma research nasep bang ciang tung, bang thu hiam?\nDr. Pau: Aw, tu-ma research ka bawl ahih leh Zomi gamdang a peemkhiate tawh kisai hi. A thulu Zomi in Diaspora for World Evangelism cih hi. Ka puah kik ding tawm khat om lai, tukum March kha ma in zawh ka sawm ding hi. Zomite gam 35 ah kitengta hi. Amau nuntakna, biakna leh Khris adingin bang ci teci pang ding cih ngimna tawh ka gelh hi. America gamah midangte laipilna hang, siamna khat peuhpeuh siksanin hong lut uh hi. Zomite pilna, siamna hi peuh mah loin kitung ziahziah ka ngaihsut ciangin hong puakpa Pasian in bang deihna nei hiam cih ka lunghimawh hi. Ama ngimna leh deihna i phawk khak kei leh i kamsiatna ding hi ding hi. Ahi zongin Pasianprogram bangin i gamtat leh i khantohna, minam lian i suahna hi ding hi.\nZONET: Lungdam mahmah ing, Sia Paupu.\nDr. Pau: Kei lungdamzaw ing.\nSource : Suanpi\n11/5/2014 07:55:18 pm\n11/12/2014 09:39:14 pm


url: =ZNC pan ZCD minthak ah\nKawlgam kumpi in Kawlgam sung a om Party khempeuh Kumpi' theihpihna (Registration) bawl kik ding cih thukhun tungtawn in, ZNC party in zong abeisa June khabul lamin Union Election Commission, Nyipyidaw ah theihpihna ( Register) kibawl hi. Tua bangin a kisiauh ciangin ZNC min tawh sang lo bek tham loin, Kawlgam sungah minam min (Zomi) om lo cih thu tawh nial uh hi. Tua bang a nialna hangin, gamdang a om Zomite in a gamgam ah lungkimlo in May 28,29,2012 nite ah lungphona ( Demonstration) nasiatak kinei kawikawi hi. Tua kawmkal mah pan ZNC makaite le Zomi pawl khatin akisam Zomi tangthute kaikhawm in a manlang penin Nyipyidaw ah kipuak kik a, tua tungtawn in minam min ( Zomi ) om takpi ahihna thu sanna le kipsakna nei thei uh hi. Tua manin, Chin le Zomi tawh kibuaibuai nawn loh ding ahi hi.\nMinam min (Zomi) tawh kisai sanna le kipsakna a neihkhit ciangin, ZNC party zong mindang khat tawh laih/ khek dingin zasak leuleu hi. Tua a zaksakna bangin ZNC makaite le Zomi honkhat in ngaihsutna kinei khawm a, Zomi Nationalities Congress (ZNC) minthak tawh Election Commission tungah kipuak pah a, Election Commission in sangzo tuan lo lailai hi. Tua bang nialna tungtawn in ngaihsutna kinei leuleu a, Zomi Congress for Democrecy (ZCD) min tawh June 7,2012 ni-in kipuak leuleu a, Pasian huhna tawh tu-in khakhat huam a cinni July 5, 2012 ni-in Myanmar Election Commission in Zomi Congress for Democrecy (ZCD) party minthak tawh kipsakna le sanna lai Pu Gin Kam Lian ( General Secretary of ZNC) tungah kizasak ta cih kiza hi.\nTua ahih manin, abeisa 1990 kum a gualzo ZNC pen tuni June 5,2012 akipan Zomi Congress for Democrecy (ZCD) min thak tawh akikalsuan ding ahi hi. Hih ZCD party minthak pen Zomite thupha sanna dinga Pasian hong thukimna le deihsakna mah hi dingin i lamen hi. I theihsa ciat mah bangin Kawlgam sungah Zomite minam kicianlo bangin, hong kinenniamnate le hong kisimmawhnate phawk gige a, Kawlgam le leitungbup ah ZOMI te minam kician i hihna pulakkhia in, kipumkhat semsem ding kisam mahmah ta hi.\nHih bang a Myanmar Eclection Commission in ZNC pan ZCD minthak tawh kisapna le theihpihna ( Register) lai hong khak laitak in, makaipi Pu Chin Sian Thang pen ZIUSA Khawmpi 2012 pawipi simin USA ah khualzin laitak hi a, ZIUSA Committee vaihawmna tawh " National Freedom Award " pahtawina kipia ding cih kiza hi. Tuni akipan Kawlgam sung a om Zomite in minam kician le minam picing taktak khat i hih banah hong tung ding Kawlgam kiteelpi 2015 ciangin Zomite in ZCD party min tawh kipumkhat in kalthak suan khawm thei ta ding ahi hi. Zomi Congress for Democrecy (ZCD) manawt in khansawt ta hen.\nSource: DVB & Chinworld\nTranslated and Reported by: Tongsan Media


url: =Motto "Zomi sungah Innkuan Khat i hi hi ". Estd : 2001\nPosted on: Monday February 04, 2013 10:00 PM -0500\n¶Degree and Award List (Zomi D.C Educational Page)\n¶Zomi D.C Music Page\nhZomi D.C Guestbook\nZOMI NAMIN HONG PIANKHIATNA TAANGTHU\nBy Tg. Vungh Za Pau\nZomi Nam Ni pen Tuunkha (February) 20 ni-in kiciamteh hi. Hih ni pen muhna toi tawh hong piangkhia vat hilo-in minam leh gam itna lianpi tawh hong ki penkhia ahi hi. Hih Zomi Nam Ni hong piankhiatna thu pen thuk-in zai-a, zong sang mahmah hi. Hih ni pen Zomite’ adingin suahtakna, ki-it kilemna, minam vai leh cikmah cianga a mangthang ngei nawnlo ding Zomite’ tangthu mungpi khat ahi hi.\nZomite’ adingin Zomi Nam Ni a hong piankhiatna thu tel taka I theihtheih nadingin hih banga a hong piankhiatna tangthu tawmbeek I theihloh kiphamawh hi. Mikang kumpi in ni suahna lam gamte hong keeka, India ciang hong tung ta hi. India panin Kawlgam khanglam teng 1824 kumin hong la hi. 1852 kum tak ciangin Kawlgam phellang hong laaksak khin ta uh hi. 1885 kum ciangin Kawlgam buppi hong nuaisiah uhhi.\nTua hun laitakin Zogam pen ei le ei ki-ukna India leh Kawlgam kikal ah om hi. Zogam in Kumpi neilo-in mi khempeuh kumpi leh nautang kici hi. Ki-ukna Thukhunpi kineilo hi. Hih bangteng pen gamkeek, huang-eu Mikangte in hong muh ciangun Zogam hong sim uh a, kum tampi hong sim khit 1896 ciangin Zogam hong la zo uh a, 1907 ciangin Zomite’ deihna hilo, Mikang kumpi deihna tawh ki-ukna hong bawlsakin Zomi tangpi tangta deihna donglo-a, Zomi leh Zogam uk ding Ukpi (Feudal Chief) hong guan ziau uhhi.\nTua banga hong bawlnate uh kithuak nuam tuan lo-in Kawlgam sunga om minam kimte tawh a kibangin Zomite in Mikangte I dona tangthu ciaptehna-in Zomi Nam Ni hong piankhia ahi hi. Tua tangthu leh-et kik leng:-\n1939 kum khit ciangin suahtakna ngah nanga hanciamna hong nasia semsem hi. Zomite’ khuamuhna zong hong zai semsema, Zomi Kipawlkhopna panmunlente in gamkeek Mikang kumpi tung ah anuaia bangin nam 9 na ngen uh hi. Tuata in:\nZogam in Zanggam tawh a kibanga ki-ukna lama phattuamna a ngah nading.\nZogam ki-ukna pen Zomite deihna tawh kizui-a Thukhunpi bawl nang.\nPilna lam, cidamna lam leh sumzuak sumleinate a khantoh nanga puahphat nang.\nZogam pilna sanglam aman langa puahphat nang.\nSuakta taka Biakna zuih theih nang.\nZogam lampi kizopna amanlanga hong bawlsak nang.\nZogam leh Zanggam suakta takin kikawm kizop theih nang.\nZomite niman dangte tawh liangko kikima kizop theih nang.\nKawlgam in suahtakna a ngah ciangin Zogam in zong a kibanga a ngah pah nang.\nci-in thu nam 9 na ngen uh hi.\nHih atunga ngetna nam 9 te Mikang kumpi in a piak ding sangsikin, hih kipawlna a bei nang hanciam lai hi. Makaiteng zong gamvai (politics) a sep nawn loh nang uh thupia zawsop hi. Ahih hangin mipi-in Mikangte’ vaihawmna a deihlohna uh nakpi takin lakkhia uh ahih manin Kanpetlet pan Mikangte taikhia uh hi.\nKawlgam in Suahtakna I ngah cilin ahi 1949 kum-a ki-at Gambup Thukhunpi tawh kizui-in Paliman (Parliament) a a dawl tungnung leh a nuainung ci-in dei nih om hi. Zomi namte adingin tua Paliman dawl nih aitang palai puak ding hong kuk ta hi. Paliman ah Zomi tangpi tangtate’ lungkimna tawh a kitel palai puak ding ahih hangin Minam kim Palimante ah gamke dangte bangin Ukpite leh Khawk-ukte’ tel palai puak ding maw- cih thu kitelkhiatna hong omta hi. Tua thu siangsak dingin Zomite kimtaka thu kikupkhopna akhatveina Zomi Nambup Khawmpi (Zomi National Conference) Falam khua ah 1948 kum Tuunkha (February) kha 12 ni pan 22 ni dong nasia takin kibawl hi. Tua khawmpi a ni nihni-in Tedim pana Pu Thang Khaw Kai in thukhat sung hi. Tua in –‘Suahtakna ngah ma hun lai-in Zogam ah Gamkeekte’ hong nutsiat gamah hoihlo ahi. Ukpite leh Khawkukte’ hong uk cipna hanga a piang mi zawng tangpi tangta tung ah kilawm kituak lo-a siah donna, kuli vanpuate thaman pia lo-a sawlna, mizawng nautangte in khuasisan luanga a thalawhsa, a sepsa tung ah thuman lo-pia laksakna, a kipan a thuneihnate uh uang zatluatnate’ hangin nakpi takin gentheihna kituak hi. Tua ahihmanin hih Ukpi ngeina tawh ki-ukna a zung natawmin longkhia-a ei le ei suakta taka mipi deih Democracy ngeina tawh ki-uk na’ng cih ahi hi. Tua a thusun pen Falam khua huam Lailun khua pan palai Pu Chun mang leh Kanpetlet pan palai Pu Thang Muang te nih in thukimpih pah uhhi. Tua a thusun thukimpihna mipi vote tawh a khensak uh ciangin mipi 5000 sung pan vote sagih bek in nial-a vote 4993 in thakhat thu-in lungkimpih ahih manin kikipsak pah hi. Hih banga atamzaw thukimna tawh Ukpi ngeina a kibeisak nadingin Zomi nam khempeuh mipi deihna tawh ki-ukna ahi Democracy huihdam kidik kha a, khuamuhna mittang hong keuh ta hi.\nHih banga kikhopna a kibawl khit phetin thuvaihawm pawl in Ukpite a kibeisak manin liauna (compensation) dangka 500,000 piapah hi. Tua dangka pen a zaa lianpen panin a zaa neupen dong 70,000; 20,000; 5000; 1000 leh 100 cih bangin sehhawmsak uhhi. Tua pana kipanin kum tampi a kithuak ki-ukcipna, kigawtna leh Ukpite’ siahkaihna khut nuai pan kisuakta ta hi.\nHih banga Falam khua-a a kibawl khawmpi in gamkeekte’ hong nutsiat gam hoihlo ahi ukpi ngeina tawh ki-ukna a kibeisak bek tham lo-in:\nZomite’ khang tangthu sung ah kithutuah diamdiama Zomi Nam Ni bawl theih denna\nMipi atamzaw deihna tawh ki-ukna ahi Democracy ngeina zatna\nSuahtakna a ngah cil Kawlgam sunga teeng minam tuamtuamte tawh liangko kikim a,\nkipumkhatna ngahin I gam a kip den na’ng leh Zomite minam vai lampan deihtaka\nkipanpihna zong ahi hi.\nGamkeekte’ hong guat gamh hoihlo Ukpi ngeina tawh ki-ukna a beina ni ciapteh na’ng Theinosih kha (February) 20 ni pen Zomi Nambup adingin ni thupi pen ni hi, cih Kawlgam sung bek thamlo leitung buppi in hong theihpih nading deihna tawh 1950 kumin Falam khua ah Zomi Nam Ni nasia takin kibawla, tua lai ah Kumpipa Sao Shwe Thaik leh a pawlte zong na kah uh hi. Hih bang teng ciangin Zomi Nam Ni hong piangkhia ahi hi. Zomi a kici peuhmah in hih ni thupi ni kumsimin bawl dena, a kip tawntung na’ng Zomi khempeuh ii mawhpuak ahi hi.\nTg. Vungh Za Pau\n8Read Tg. Vungh Za Pau's Biography at : http://www.zomidc.org/vzpau.htm\n1. [Zomi Beacon, Premier Issue 1995/1. pp.114-118. Published by Publicity Department/ZRO, Lamka, Zogam, 1995 A.D.]\n2. Ciimnuai Magazine,1994, Zomi Siamsin Kipawlna, Univeristies of Yangon.\n3. Web links : http://hometown.aol.com/dkhup/momnonews7.html


url: =Naupang kum 15 khatin “Pa aw, sileng nuamsazaw niteh” ci’n amahleh amah kithat ~ ZD :: ZOMI DAILY\nposted on 4 February 2017 at 9:16 pm Lomkholna: China, News, Sawltak, World\nChina ah naupang kum 15 bek aphapan khatin apianna a Pa simding in “Pa aw, kasihkhit ciangin nalung nuamzaw intehmaw…” ci’n laikhak nusiatin amahleh amah kithat cimawk hi. Lunar New Year akici Sen kumthak atunmadiak nikhat akisapin amahleh amah akithat hi a, hih atapa ii laigelh pen Online Social Media tuamtuamte ah manlangtak in kitheh thangpah ziahziah a, amukha asimkha khempeuh in khasiat in lainatpih mahmah uhhi.\nAthu akizakna ah hih naupangpen China, Yunnan Province pan hi a, apa pen mundang ah khualzin in nasemin aomcip cihi. Apa pen inn aciah ciangin atapa itlua khollo in vuakaptheizel, bawlsia theizel cihi. Sen kumthak azingciang atungding hita a, apa inn ah hongciahleh bawlsiazelding cih a ngaihsut ciangin thuak hamsa saluazaw ahih manin, amahleh amah guza “pesticide” dawnin asi cimawk hi.\n“Sen kumthak Lunar New Year hongtungleh kamawhnading nongzongzel dinga, nong otsan buabua zelding a… Pa aw, kasih khitciangin nang hong nawngkaisakding omnawnloding pahding ahih manin, nuam sazaw niteh maw Pa” ci’n lai nusiatmawk hi.\n“During every Lunar New Year, I was blamed and yelled at … Dad, When I die, you will be happy because you won’t be bothered anymore.”\nTua naupangno ii laigelh pen photo kizaih in China Mainland Social Media tungah kithehthangpah a, amukha khempeuh in khasiat mahmah uhhi.\nChina gamsung adiakdiak in khuaneu khuata pawlkhat ah nulehpa te khualgamla zinkhia in nasem tampi om ahih manin, atate uh innah aki koihcip honpikhat om cihi. Pawlkhat api apu tetawh omkhawm in, nulehpa tawh kithuah khalo in khangkhia uhhi.\nHih amahleh amah akithatlum naupangno zong apa pen khuadang ah nasem in omcip a, amahpen kuum 70 avalkhin api apu tetawh omkhawm uhhi. Apa pen khatveisunsun adiakin Lunar New Year cihbang pawi thupite ah kumkhatin khatveikhangbek innlam aciah hihtuak hi. Tuabang in khatvei sunsun aciah hunsung in atapa in thuaklah mahmah hihtuak mawk hi. “Extreme Abuse” ciliang in bawlsia gawp cimawk hi.\nApa bawlsiat athuak sangin asihding pen kihtalozaw himawk hi.\n“Kumsim Lunar New Year atunsim in kalungnop hun cih omngei lo hi. Nungkum inzong kapa in kumthak sungin hongbenggawp a, athupi hetlo nathemneu khat hangin hongtawnggawp dikdek hi. Tua kumthaksung hongtotgawp dikdekna hangin kumkhatsung tawntung kakapkap hi” ci’n naupangno in alai sungah gelhbehlai sawnsawn hi.\nRelated: China ah ganhing khawina asimlutsawm khat Sahang in na petlum\nGuai… ngaihsut huai mahmah ei maw. Inn naciahciang nazi te, natate’n bang hong lamen uhhiam? Inn naciahding apatau mahmahkhawng aomkhakding lunghimawhhuai mahmah dinghi. ZD Sawltak #zomidaily\nPrevious: ZAM Thupuak :: 05 February 2017\nNext: Zambia gamah sangnaupang tawh Sex azangkhawm Teacher 23 kikhawlsak ~ ZD


url: =Malaysia, Sabah vanzuakna saimai ah Sokval gul khat kiman ~ ZD :: ZOMI DAILY\nposted on 8 November 2016 at 8:41 pm Lomkholna: Malaysia, News, Sawltak, World\nMalaysia, Sabah, Penampang aom nupi khatin vanzuakna sai ahongcil hi a, ahonzawh sawtnailo vanleiding Customer agal etet leh asaimai ah gul khatmu cih theStar pan kiza hi. Tua gul pen Sokval ihcih Cobra gulnam hi a, agu khauhmahmah in akigen te ahihi.\nSaineinu in asaimai amau huangsung mahah akikoih mawtaw nuai panin gul amuh ciangin amanlang in kumpi thunei te zasakpah hi.\nHih thupiang pen tuni Tuesday ni zingsang 10:30am hunpawl hi a, asawtlo in Civil Defence Department pan Officers te hongtungpah uh a, agul zong mantheipah uhhi.\nHih Sokval gulpen asauna 2.8m bang sau cimawk uhhi. State Civil Defence pan thunei Director pa genkhiatna ah gulpen amatkhit uhciang in thaangkhau ipsung ah koih uh a, Lok Kawi Wildlife Park ah puaksuak uh cihi.\nMalaysia gamsung ah gul tamphadiak leh kilawm a, hihbangdan in innhuangsung khawngah gul akimuh ciangin meiphelh Firefighters teta kikozel hi. Agul matte uhzong that hetlo in, ganhing khawina Wildlife ah puaktangtangse uhhi. Malaysia gamsung ah meiphelh nasep zong gulmat siamkeileh ngahbaih kholloding hileh kilawm hi 🙂 ZD Sawltak #zomidaily\nPrevious: US President Kiteelna Lungluut huai mahmah ~ Khawm Pau\nNext: Vondeih Kep Ding – 74 (Dimno’ Pa)\nMalaysia, Perak sungah Express Bus khat kilumlet, mi 32 liam


url: =Isaiah 31 | Siantongluan\nEgypt gamah huhna ngen dingin paisuk a, sakol suanin nei-in leengte a tam manin muang a, sakol tung tuangte a hat mahmah manin muang napi-in Israel-te Siangtho Pa a suanglo, Topa thu a dong lote in gimna ngah ta hen!\nAhih hangin amah pilin gimna tungsak a, thu a gensate dokkik loin, siatna a bawl mite leh mawhna nasep a seppihte gim a pia hi.\nEgypt mite mihing hi a, Pasian hilo hi. Amau sakolte sa hi a, kha hilo hi. Topa in a khut a zan ciangin a huhpa pukin, huhna a ngahpa tuk ding a, amaute khempeuh siakhawm ding uh hi.\nBang hang hiam cih leh Topa in keima tungah hih bangin hong ci hi: Humpinelkai ahi a, humpinelkai khanglai a hat mahmah in ahi zongin a sa nek ding a ngik ciangin tua humpi a do dingin tuucing honpi khat kikaikhawmin, amaute otna hangin lau tuan hetloin, amaute gamlumna hangin a sin a dawi tuanloh mah bangin Vanglian Topa zong Zion Mual tungah galdo dingin kuansuk ding hi.\nA bu a hongin a kot lamlam vasate bangin Vanglian Topa in Jerusalem dal ding hi. Amah in dalin khahkhia ding a, amah susia loin suaktasak ding hi.\nIsrael mite aw, nakpi takin na dopa uh lamah kihei kik un.\nBang hang hiam cih leh a kuamah peuh in no-a dingin na bawlsa uh, mawhna ahi na ngun milimte uh na paihkhiat hun uh hong tung ding hi.\n"Assiria pen mihing namsau a hilo, namsau khat tawh puk ding a, mihing namsau a hilo, namsau khat in susia ding hi. Namsau panin tai ding uh a, a tangvalte uh zawhthawh thu tawh nasem dingin kikoih ding hi.\nAmau belh a kumpipa uh a launa hangin tai ding a, buaina hangin a uliante in a dialkhai uh taisan ding uh hi," ama meikuang Zion-ah a om, ama meikhuk Jerusalem khua-ah a om Topa in ci hi.


url: =Wisdom of Success Story :: ZOMI DAILY\nWisdom of Success Story\nposted on 4 September 2018 at 1:05 pm Lomkholna: News, Siamsin\nMihau le milawhcing mahmah te inzong nang neih a hilo hatna le vangliatna neituanlo uh hi. Nang mahtawh a kibang vive a hi uh hi. Na mailam thuding na khensatna sungah om gige hi.\nLeitung luanzia cihpen na upna bangin na mailam ah hong piangding hi cih a hihi. Na lungsimdeihna leh na ngaihsutsutna te na kiangah hong ki huphup a hihi. Hupna cihpen na lungsim puakzia leh na ngaihsuttheihna tungah kinga hi. Leitung hoih hi na cihleh nanga’dingin hong hoih dingaa sia hi na cihlehzong na cihbangin na kimlepam ah hong piangpah ding ahihi.\nNa sungah a so vingving viangliatna om hi. Tua vangliatna tawh na deihkhat na septinten dingbek kisam hi. Leitungah na deihkhempeuh a kicingin om aa na laktheih dingbek kisam hi. Na lungsimkhempeuh tawh na ngimna lam nanawh in na paileh kuamah in hong khaktan zolo ding hi.\nA cidam lungsimpuakzia ngaihsutna hoih na neihnak leh na deihna na ngah ding hi. Ka deih ka ngahtaktak dinghi ci in na lungsim khempeuh, na hihtheihna khempeuh tawh na up ding kisam hi.\nMore: Nuntakna ah gualzawhna taktak ~ Khup Lian Thang\nNa khempeuh sunglam pan hong kipan a hihi. Na sungtawng a omthu a hun a cinciangin pualam nuntakna sungah hong kilanghkhia a hihi. Na sungaa om lunghihmawhna khempeuh a vek in lawnkhia mangphot in. Na sunglam hatna in na haksatna khempeuh hong zawhpih thei hi. Ngaihsutna leh lungsim sungah om thute in leitungah mihoih a hiaa misia a hizongin hong puak aa ziat le vei, nung le mai pan in hong ngak gige den hi. Book Ref: Wisdom of Success (Henry Thomas Hamblin) Siamsin Library\nPrevious: Hong ngaihsut huai simpian ta hi\nNext: Zite’ lungnopna kim a pasal ~ Tdkhen


url: =Khang Tangthu Nihna 4 | Siantongluan.net\nKhang Tangthu Nihna 4\nKhang Tangthu Nihna 4 |\nAmah in sumngo biakna tau, a dung pi sawmthum, a vai pi sawmthum, a sang pi sawmlenga a pha khat bawl hi.\nTua ciangin amah in a kisung tuikuangpi khat zong bawl hi. Tua pen a bem hi a, a gei khat pan a gei khat dong pi sawmlenga pha-in, pi sagih leh alang sang a, a kimkot pi sawmlilenga a pha hi.\nTuikuangpi pualam kimkot pi sawmlinga sungah umgah limte om hi. Tua um gahte gual nihin om a, tuikuangpi a kisunin kisungkhawm pah hi.\nBawngtal sawmlenihte tungah tua tuikuangpi kinga a, thum leilu lam nga a, thum nitumna lam nga-in, thum leitaw lam nga a, thum nisuahna lam nga hi. Tuate tungah a tuikuangpi kinga a, a nunglam uh a sunglamah om hi.\nA sahna pen khutpeek mai cia ahi hi; a geivial pen unok tawh a kibang hai geivial bangin kibawl a, tua sungah tui tambong tul guk val ta hi.\nAmah in kisilna ding tuikuang dang sawm zong bawl a, leitaw lamah nga, leilu lamah nga a koih hi. Amaute in meihal biakna-a a zatte uh hihte sungah silsiang ding uh a, tuikuangpi pen siampite kisilna ding ahi hi.\nTua ciangin amah in a kigelhsa bangin kham meivakkhuam sawm bawl a, biakinn sung leitaw lamah nga, leilu lamah nga a koih hi.\nAmah in sabuai sawm zong bawl a, biakinn sung leitaw lampangah nga, leilu lampangah nga koih hi. Tua ciangin amah in kham kuang za khat bawl hi.\nAmah in siampite inntual, leh inntual lian, leh inntual kongkhakte bawl a, a kongkhakte sumngo tawh a zut hi.\nTua ciangin amah in inn khang nisuahna lam kiu-ah tuikuangpi koih hi.\nHuram in beelte, kawbiate, leh kuangte zong bawl hi. Tua ahih ciangin Huram in Kumpi Solomon-a dingin Pasian biakinn a bawl nasep a zawhte:\nKhuampi nihte, kuang-ukte, leh a khuampite lu dawnah a om khuamluzepna nihte, khuampite lu dawnah a om khuamluzepna, kuang-uk nihte a tuam dingin ngen bangin a kibawl nihte,\nkhuampite tungah a om khuamluzepna kuang-uk nihte a tuam dingin ngen banga kibawl khat-a dingin mang kawlsing gual nih ahi ngen banga kibawl nihte-a dingin mang kawlsing za lite,\ntuikuang a kingaknate leh tuate tungah a kikoih tuikuangte,\ntuikuangpi khat, leh tua nuai-a a om bawngtal sawmlenihte,\nTopa biakinn dingin Kumpi Solomon-a dingin siapa Huram in a kihal sumngo tawh a bawl beelte, kawbiate, sikkeukate, leh hihte-a dingin nazat khempeuh ahi hi.\nJordan zanglei sung Sukkoth leh Zeredah kikal beel lei-ah kumpipa in hihte sungsak hi.\nSolomon in hih nate tampi tak bawlsak a, sumngo a gikzah kithei zolo hi.\nTua ahih ciangin Solomon in Pasian biakinn sunga na khempeuh a bawl sakte: Kham biakna tau, Ompihna Anlum-a dingin sabuaite,\na kigelhsa bangin biakinn sungnung mai-ah vak dingin kham citak meivakkhuamte leh a meivakte;\nkham hoih pen tawh a kibawl a pakte, a meivakte, leh a tehte;\nkham citak tawh a kibawl a taitehte, kuangte, paknamtui-a dingin pakante, leh vutluahna ahi hi. Siangtho pen mun paina ding kongkhak sungnungte-a ding leh biakinnpi sung kongkhakte-a dingin biakinn kongkhak bilte zong kham tawh a kibawl ahi hi.\nTedim Lai Siangtho / Laibu: Khang Tangthu Nihna 4


url: =Tuni-a Ciatlohna Ziingciang’ ading Siatlawhtheihna :: ZOMI DAILY\nposted on 5 December 2014 at 11:45 am Lomkholna: Article, Zokhai\n“Tuni-a Ciatlohna/Telcianlohna-in Ziingciang’ ading Alauhuai Lungkhamna/Siatlawhtheihna (Today’s Uncertainty is Tomorrow’s Risk” cihthu minam sung-ah aki lungngaih ding-in lunggulh-ing. Hih laaigualpen mihing’ khat nuntaakna sung-ah siatna alauhuai apiang sakthei siatlawhtheihna/luangkhamna (Risk: Zomi paukam-tawh abunh mahmahding kammal telcian lo-in siatlawhtheihna kahong zangh-hi) suutna-ah naakpi-a akisin, hih-tawh kisai laaibu adiak-in Social Work Theory and Practice-ah nasia tak-in kisin-a, laaibu mahmah akigelhkhia, gelhsa aki endik-zong vuum-hi.\nMi khat’ nunna tuhun-a akicianlo, ziingteh bang tuakding, bang-in zomding, bang lawhding cihte ciatlohna (kiciatlohna, theihciat lohna,….)-pen maailam’ ading, aziingciang mahmah’ ading-a siahuaina ahihi. Gentehna atheihnoppen ding-in, leilam-tawh gamdang apai mi khat’ kiang-ah agent khat-in, “hiah nana ngaak-ou” ci-in nusia ziau-a, “denteh bang piangding, bang suakding, kua-in an vaakding, bang tanvei sawtding, tua zom-ah bang hiding, koilam zuanding,….” cih-a kipan maailam nai-khat’ ading bekbek nangawn theihlohna, ciatlohna, leh sepzuih theihlohna-pen tua hong piangding theihloh hunsung’ ading-in siatlawhtheihna (risk) ahihi.\nZomi ataangpi-pen telcianlohpi asihpih ngam bangkeek-a ahaiihaan vive kihi simsim-a, Pasian’ thu lamsang, minam lamsang, politics lamsang atel mahmah, a-um mahmah, asihpih ngam daan-in eileh-ei akikheemcipte kihi simsim-hi. Pasian’ thulam ahihleh atheikim daan-in kiseh I-hih man-in hihlaai-ah minam thu aguipi-in I-en dinghi. Minam’ maailam-pen tulaaitak ciatlohnate (uncertainties)-tawh kidim-in ka-mu thei-hi. Tukum ciatlohna-in maaikum’ ading siatlawhtheihna ahihi. “Zomi” cih mahmah pahphot-pen politics lam-a alubawk diakdiak daan-a akisehte nangawn-in athugen-uh kicianlo (uncertain) mahmah-hi. Zomi huamna lamsang-ah thankiik bang-in sanzeel, engzeel-in, mun khat-ah, “Tedim, Tonzaang, …” adang mun khat-ah, “Chin State buppi huam,…” adang munte-ah, “Zomi-pen Chin-hi,…” hihte-pen Chin State sung-a mihingte’ kitukalhna hi kilkel lo-in, Zomi akici phaanphaante’ kitukalhna ahihi. Avekpi-in dinkipna kician omlo ahihman-in ciatlohna/uncertainties ahi uhhi.\nHih ciatlohnate’ tung-ah ciatlohna abaakgol mahmah khat-pen 2008 Constitution Puahphatding/Laihding cihthu ahihi. Tuni ciangdong gamuk thuneite’ lampan-in kamlapna om naailo-hi. Daw Aung San Suu Kyi (DASSK) gamdang-ah azin kawikawina (mundangbel cian saamkeng-in Melbourne hong hawhna) aziak-pen ama’ thugenna tungtawn-in, “2008 Constitution Puahphatding hong tawsawn/panpih/support un” cih thuluu ahihi. Agamdang-a NLD-LA te mahmah nangawn-in atheilo-hiam, aki theihmawhbawl-hiam; tua vaai gen-in nei vetlo-in, “2015-a President ding” peuh cigiap leltak, DASSK’ zotna hibanghi cihlah om tuanlo, support-na lah bawllo, laklo, gelhlo,…. hihpen Kawlgam’ maailam ading risk lianpi ahihman-in Zomite’ ading inzong risk lian mahmah khat ahihi, banghanghiam cihleh minam dinmun-pen 2015 Kiteelna tawh kisai kipelhna-hiam, lawhsapna-hiam banghiam khat omleh akuang kiaukiau khuaimeivaak amit pahding zahdong-in Zomi Identification sung-ah vulnerability (thaneemcipna/poina/zoina) om gige-hi.\n2015 Kiteelna’ ading-in hih dinmun-ah NLD Party mahmah’ dinmun banghiam, 2008 Constitution Puahna/Laihna a-om keileh Kiteelna-ah pang veve ding-hiam, Boycott ding-hiam cihzong lamkaal-ah omlaai mawk-hi. NLD phungpi nangawn tua dinmun ahih nungsang Zogam-a ZCD, CNP, NLD,….. khempeuh’ dinmun akician naailo suak-hi, ahizong-in upmawhhuai thu-ah ZNC leh NLD longaal adang party te’nbel 2008 Constitution Laih/Puah nading-a Boycott ding sang-in munngah ziau nading alungluutleh kihel ziaulel ding-a, tua-ah ZCD leh NLD-in tuate mah-tawh hong tonkhawmleh apapai pianpian cihna ahihi. Alangkhat-ah, Kawlgam thuneite’ ngeina omsa (I’ thuaksa) mahbang-in a boycott nuamte’n boycott, eiteng kiteel lelding ci-a hong zoptoh mawk uhlehbel kum 4-5 sung adiak-in Zomi minam sung-ah atung-a vulnerability in national identification ziak-in naakpi-in minam hong cina to-pahding muhsa ahihi.\nTua ahihleh tuni-a I-ciatding (to be certain) minam’ maailam ading-in 2015 Kiteelna vaai sang-in minam sung-ah akisamzaw honkhat omding-hi. Deihna-ah, Kawlgam political kimawlna tualpi akhung pan-in tualpi sung-a kimawl ding-a akiging mite thapiakna leh tua kimawlna-ah phiittum hong paikei lehzong thapia ding-a akuante-in khuisa hiat bek-a innlam zuatpahding dinmun-ah mipite I-om kha-hiam cihthu ahihi. Minam cihpen minam’ tung-a thuneite’ thuneihna-tawh kisai mahmahsaam napi-in minam cidam nading liinlian-pen aminam anei mimal kimciat’ tung-ah kinga zaw-hi. Israel mite-pen amau’ tung-a thuneite’ thuneihna lian-hi, aizong-in akithehthaang hunlaai-in a-omomna uh-ah aminam-uh zumpihlo thamlo-in, naakpi-in minam’ ading pang thei uhhi. Pepsi company neipa-in, “Israel mite’ ading paii-khat” ci liang-in agam, aminam phawk-hi. Hihte’ ziak-in gamdang-a asin-uh siamna tengmah-tawh Topenna angah ciang-in agam-ah mapang ziahziah thei-hi. Minam cihpen thuneite’ khut-ah honkhat akingak saam hang-in aminam nei mite’ tung-ah aguipi kinga-hi.\nTu mahmah; nang leh kei’ khang-a I’ kiciatlohna (uncertainty)-pen I’ tu I’ tate’ khang’ ading-in siatlawhtheihna (risk) lianpi ahihi. Hih kiciatlohna-pen ei’ khang-ah I’ vaansiang (solve) theihkei ngeingeileh tulehtate’ khang-ah bangmah mann nawnloding, “Zomi” cihzong kiza nawnlo lelding dinmun ahihi. Tua ciang-in pawlkhatte (na mitkha uhleh lungsim kha-tawh enkhol le-uhcin)-in “Kyaw-naw doh Khyiin Luu-Myiau” aci-tawh adangte-in “Kyaw-naw doh Myanmar Luu-Myo” aci-tawh, om zeekzaak ding muhkholhsa ahihi. Hih kiciatlohnate-pen ZCD leh NLD tung-ahzong kinga peuhmah lo-hi, nang leh kei’ tung bek-ah kinga-hi. Kiteelna-ah ZCD kihel keilehzong minam abeiloh thamlo athahaat nading nang leh kei’ tung-ah kinga-hi. ZCD-in Kiteelna-ah kihel-in ngahkei lehzong minam guallelh nading leh gualzawh nading nang leh kei’ tung bek-ah kinga-hi. ZCD Kiteelna-ah kihel-in lawhcing lehzong minam cidam nading nang leh kei’ tung bek-ah kinga-hi, banghanghiam cihleh ZCD-pen political party ahihman-in amau’ political field’ ading-a ciangtan (limit) huang sungbek-ah hong kimawl lelding-hi. Minam cihpen political party tung-ah akingak ngeingeileh sawtlo-in cimh (colapse) dinghi. Tua ahihman-in minam cidam nading bangdang tung-ah kinga lo-in nang leh kei’ tung-ah, nang leh kei’ thumaanna leh muanhuaina (righteouness & faithfulness –Paunaak-ah: thumaanna-in minam tawisaang)’ tung-ah, nang leh kei’ lungkihualna leh pankhop siamna’ tung-ah, nang leh kei’ tungbek-ah kinga-hi.\nTua ahihman-in tu laaitak-a minam vaai I’ dinmun, ei mimal mahmah’ saanna leh dinkipna naakpi-in thupi-hi. I’ kiciat keileh siatlawhtheihna hi-a, I’ kiciat theih nading ei’ zokhaikibawltheih ahihi. Akician ding-in minam dinpihna-ah Kawlgam’ Kiteelna tung peuh-ah, Kawlgam’ democracy tung peuh-ah, ZCD tung peuh-ah, NLD tung peuh-ah I-kingakleh kiciatlohna (uncertainty) taktak ahihman-in minam kilawhsamding cihnopna ahihi. Minam zuun nading-in hong panpihthei ciangciang ombek-a, sisan-tawh luangkham-a hong sepsakding kuamah omlo-hi, nang leh keibek I-hihi. Pasian’ thu seem-ahzong tuabangmah ahihi. Na’ pastor te-in nang hong honkhia theilo ding-a, na’ nulehpate’ Khazihmi suahna-peuh, innphiat-zawh kumtam manpeuh cihte-in hong honkhia theilo-hi. Nang mahmah’ saanna, upna leh sepsuahna bek-in nang hong honkhia theiding-hi.\nMinam-pen cina mahmah-hi. Cidam hetlo-hi. Aziak kitel zolo-hi. Kiciatlohna (uncertainty)-tawh kidim laaitak-hi. Khalam, Sociallam, Politicallam, Societallam, Communallam suutna leh kankhiatna omlo-hi. Minam’ ading khitui luang-a thungen omlo-in, aituam’ ading thungen-a kap nguutnguut kitam mahmah-hi. Minam’ ading khuukdin-a athuum biakna siate muhhak mahmah-a, minam’ ading antang-a thungen kuamah om lo-hi. Hihte khempeuh, “na’ angsung (self) nusia inla, singlaamteh pua-in hongzuui in” hongci Pasian’ Lampi-tawh kipelh-hi. Akipelh nungsang ciatlohna (uncertainty) ahihi. Pasian’ thuzuui khempeuh-in Pasian’ kammal bang-a nuntaakna leh khuasakna aneihleh cian (certain) mahmah ahihman-in siatlawhtheihna (risk) tawmtuam-hi. Tua-tawh akibang liinlian mah-in minam vaai-ah minam’ neihkhop ding-a kilawm lungpuak (minam itna, minam khualna, maailam saaupi en-a kamkup khopna, geelkhopna, mapan khopna,….) I-neihleh cian (certain) mahmah ahihman-in minam’ maailam ading siatlawhtheihna (risk) tawmtuam dinghi.\nTuni ciatlohna-in ziingciang’ ading siatlawhtheihna ahihi. Siatlawhtheihna (risk)-pen kipelhkhol thei-a, lungngaihna kicianlote-in ahihleh amau’ siatlawhtheihna (risk)-ding keekkeek-mah bawltawmtawm uhhi. Hih-pen Kum Luui sung-a ciatlohnate Kum Thak’ ading Risk asuahloh nading-in Kum Luui sung mahmah-ah minam vaai hileh Khalamsang hileh, banglam banglam hileh kiciat sitsetna-tawh Kum Thak dawntuah theikim ciatding lunggulhna ahihi.\nPrevious: Kammal kilawm pawlkhat (azom 27 April)\nNext: Vondeih Kep Ding – 18 (Pau Khan Kap)


url: =Ki pattah na’ng ahoihpen hun ~ Pau Lun :: ZOMI DAILY\nposted on 26 September 2019 at 9:42 pm Lomkholna: News, Zomi\nMatthai 18:13-15 Tua ciangin mi pawlkhat in a naupangte uh tungah Jesuh in akhut nga-in thu a ngetsak na ding deih in, a naupangte uh ahong paipih uhhi. Ahi zongin a nungzuite in tua mite nataii uhhi. Jesuh in, “Vantung ki-ukna pen naupang tawh akibang mite ading ahih manin, tua naupangte ka kiangah hong paipihsak unla, khaktan kei un”aci hi. Tua ciangin Jesuh in naupangno te tungah akhut nga-in thupha apiakkhit ciangin a paikhia hi.\nMihingte ih nuntak hun sung, athupipen hun in banghun hiam? cih dotna khat hong kidong hileh banghun ih ci ding hiam? A tamzaw in kitel kim khollo dinghi. Ei Zomi te bangin “numei le naupang simloh”cihdan in numei le naupang thusim khollo hihang. Ahih hangin Topa Zeisu mahmah in naupangte it-in “vantung gam pen hih naupang abangte omna dinghi”ci-in na gen hi.\nMihing khat pattah ding hun tawh kisai-in Mipil te’n (Life began 1000 days) ci-in ih nu gilsungpan ih suahzawh kumnih dong pen ih taksa le ih khuak khantohna dingin nutrition le vitamin hoihtak a neek ding hi”ci uhhi. Tua khit “kum-8 dong pen ih khuak pattah hun hi-a, laitan in tan-3 dongpen naupangte akhuak uh ahatna dingin pattah ding, sinsak ding hun hi”ci uhhi.\nTua ahih manin naupangte a nu gilsung akipan kum-8 dong ahun zui-in cidam in hong khantoh na ding theihhuai thu te sinsak, simsak ding ahi hi. Kum-3 pan kum-8 ciang naupangte pattahna-ah;\n(1) Taksak lam khantoh na ding (Physical development)\n(2) Khuak lam khantoh na ding (Mental development)\n(3) Gamtathoih khantoh na ding (Moral development)\n(4) Ahunzui a lungsim khantoh na ding (Emotional development)\n(5) Mi tawh kikholh-theihna khantoh na ding (Social development)\nHih atunga nam (5) teng kihual kim a, akhantoh theihna ding, thupi mahmah hi. Tua banga akhantoh na dingin anuai aa hilhzia te tawh pattah kul hi –\n(1) Ki mawlsak ding (Playing Teaching Method)\n(2) Music sinsak ding (Singing Teaching Method)\n(3) Lim suaisak ding (Drawing Teaching Method)\n(4) Khut siamna tuamtuamte sinsak ding (Art and Craft Teaching Method) thupi mahmah hi.\nNaupangte agolkhit teh ih buaipihna pen aneulai uh a ih pattahloh man hi ka ci nuam hi.\nLaisiangtho sungah, “Naupang khat aneulai-in lam maan tawnsak le cin a teek dongin lampial nawnlo dinghi” acih mah bangin athupi pen hun in ih Sunday School kahhun hi a, Sunday school ah ih naupangte hilh-maan (sound of Teaching) kisam mahmah hi. Ahilh ding Sia/Siamah te’n zong laisim a, hoihtak kigingin hilh ding thupi hi.\nTopa Zeisu ngiat in naupangte thupi sa a, it in amakiang ah apaisak ban ah a angah tawi (pom) in aom bangin ei Zomi te’n zong naupangte thupi bawl a, ih pattah ding thupi mahmah hi. Hih banga kipattahna pan in Zomi khangthak te’n i ngeina hoihte le ciindan hoih (ethics) te hongthei-in hongzui ding uhhi. Pu Pau Lun Min Thang (Minister, Ministry of Social, Chin State Government)\nPrevious: Pheisam siam abang Nauru tuikhulh gam ~ Zam Thuam\nNext: Zomi bek gambel i hi hiam? ~ Hau Za Cin\nMihoih sumbuk ngakpa leh US nupi khatin a suai a zuakna thu\nTulaai Leitung Thuthang Tuamtuam Updates Jan 31, 2015\nZawlluipa’n nawngkaisak ahih main mopawi bawlma ni 10 kisap in guza dawnziau\nPlaymaker – Zomite playmaker kisam